Na profesionalizáciu Úradu pre verejné obstarávanie dohliadne OECD

Predseda ÚVO Hlivák chce podporiť čestnú hospodársku súťaž, vytvára komoru verejných obstarávateľov.

BRATISLAVA. Úrad pre verejné obstarávanie (ÚVO) bude spolupracovať pri profesionalizácii verejného obstarávania s OECD. Na štvrtkovej tlačovej konferencii v Bratislave o tom informoval predseda ÚVO Miroslav Hlivák spolu s riaditeľom Jednotky verejného obstarávania v rámci oddelenia integrity verejného sektora OECD Paulom Maginom. "Dnes sme podpísali dohodu, ktorá stanovuje základné rámce našej spolupráce," uviedol Hlivák. V súvislosti s bojom proti nekalým praktikám sme sa s OECD dohodli na unikátnej spolupráci. Zároveň doplnil, že Magina prijal ponuku a stal sa jeho poradcom pre otázky verejného obstarávania ako zástupca OECD. V rámci spoločného rokovania Hlivák informoval Maginu napríklad o dohode s akademickou obcou z hľadiska výchovy a vzdelávania odborníkov, ktorých chce ÚVO pritiahnuť do verejného obstarávania. Súčasne hovorili aj o reforme verejného obstarávania v podobe novely, ktorú úrad vo štvrtok spustil do legislatívneho procesu. Obaja sa dohodli na konkrétnej spolupráci v profesionalizácii verejného obstarávania. Hlivák pripomenul v tejto súvislosti vytvorenie komory verejných obstarávateľov. "Mojím cieľom je, aby sme podporovali čestnú hospodársku súťaž, chceme, aby viac podnikateľov malo motiváciu zúčastniť sa verejných súťaží," opísal predseda ÚVO. K tomu podľa neho slúžia aj opatrenia úradu v tom, aby napríklad prestal mýtus o tom, že len to najlacnejšie vysúťažené je najlepšie. Chcel by teda v spolupráci s OECD podporiť pri vyhodnocovaní ponúk v súťažiach využívanie pomeru medzi cenou a kvalitou. "V súvislosti s bojom proti nekalým praktikám sme sa s OECD dohodli na unikátnej spolupráci," avizoval tiež Hlivák. Spočíva v tom, že sa zoberie zoznam konkrétnych tovarov alebo služieb, ktoré musia bežne všetky členské krajiny alebo ich podstatná časť nakupovať. Pozrie sa na konkrétny opis týchto zákaziek, aby sa vedeli nadefinovať tak, aby sa na Slovensku zvýšil počet podnikateľov alebo celkovo účastníkov verejného obstarávania. Súčasne sa týmto spôsobom bude úrad snažiť zabrániť rôznym dohodám v súťažiach. Spoluprácu so Slovenskom vyzdvihol aj Magina. Pripomenul, že je pre OECD dôležité podporovať reformy na Slovensku, ktoré je členom tejto organizácie. Čo sa týka samotnej profesionalizácie verejného obstarávania, presadzovanie týchto aktivít vidí OECD nielen na európskej úrovni, ale napríklad aj v ďalších krajinách, ako je Austrália, Nový Zéland alebo Čile. OECD podľa jeho slov spolupracuje s Európskou komisiou, aby vytvorili rámec pre kompetencie obstarávateľov. "To vytvorí možnosti, ako popísať požiadavky na zručnosti a kvalifikačné požiadavky na to, aby niekto mohol vykonávať profesiu verejného obstarávateľa," uviedol Magina.


Bývalý šéf čínskej poisťovne Anbang pôjde za podvody na 18 rokov do väzenia

Wu Siao-chueja obvinili z klamania investorov a prevedenie ich peňazí na vlastný účet.

ŠANGHAJ. Čínsky súd poslal zakladateľa a bývalého šéfa poisťovne Anbang Insurance Group na 18 rokov do väzenia. Oznámila to tlačová agentúra Nová Čína. Wu Siao-chuej priznal, že podvodne získal miliardy dolárov od investorov. Wu založil firmu Anbang v roku 2004. Bol obvinený z klamania investorov a prevedenie ich peňazí pre svoju vlastnú potrebu. Zadržaný bol vlani a vo februári regulátori prevzali kontrolu nad Anbang. V marci sa Wu objavil v štátnej televízii, kde priznal vinu. Okrem väzenia bude Wuovi takisto zabavený majetok v hodnote 10,5 miliardy jüanov (1,37 miliardy eur). Prípad Anbang je jedným z mnohých škandálov v čínskom poisťovacom priemysle. Bývalý najvyšší regulátor poisťovacieho sektora bol v septembri obvinený z brania úplatkov a ďalšie poisťovne čelia obvineniu z ľahkomyseľných špekulácií do akcií a realít, napísala agentúra AP. Anbang sa postupne rozrástla v spoločnosť s viac ako 30 tisíc zamestnancami a 35 miliónmi klientov. Poskytovala služby od životných poistiek, bankovníctva, správy majetku a prenájmov po maklérsky servis. Mala tiež záujem investovať do mrakodrapu na Manhattane, ktorý patrí rodine zaťa amerického prezidenta Donalda Trumpa Jareda Kushnera. Vlani sa ale rokovanie v tejto veci skončilo bez dohody.


Päť bežných izbových rastlín, ktoré dobre prečistia vzduch

Nevyžadujú veľkú starostlivosť a dokážu účinne pohltiť nebezpečné výpary.

V priebehu niekoľkých hodín prečistia vzduch napríklad od acetónu či toluénu.Priemerný človek prežije väčšinu svojho života v interiéri. Doma, v škole, alebo v kancelárii strávime celé dni, menšie prestávky často prináša iba presun medzi jednotlivými budovami. Pozornosť vedcov sa preto v posledných desaťročiach čoraz viac upriamuje práve na prirodzený habitat moderného človeka. Znečistené interiéry preukázateľne vplývajú na zdravie ľudí a výsledkom je napríklad takzvaný syndróm nezdravých budov. Zdravotné komplikácie spôsobuje cigaretový vzduch, čistiace prostriedky, ale aj nábytok a neudržiavané klimatizácie.   Škodlivé prchavé látky zaťažujú pľúca, pečeň aj obličky, s nekvalitným vzduchom následne prichádza nevoľnosť, únava, bolesti hlavy a malátnosť. Vyskytujú sa tiež alergie a problémy s kožou či imunitou.O čistiacej schopnosti izbových rastlín vedia už školáci. Výskumníci z americkej University of New York Oswego sa ale rozhodli získať presnejšie údaje. V dvanásťhodinových intervaloch porovnávali v uzavretej miestnosti množstvo šiestich škodlivých prchavých organických zlúčenín (VOP). Výsledky odrážajú aký typ a objem škodlivín sú jednotlivé druhy schopné pohltiť. Každá z pätice testovaných rastlín dokázala vzduch aspoň čiastočne prefiltrovať, no niektoré výsledkami vynikli. Zistenia môžu pomôcť pri zariaďovaní domácnosti a kancelárií, napokon, ide o bežné a ľahko dostupné rastliny.  Každej z pätice testovaných rastlín sa darilo odfiltrovať z ovzdušia acetón, no najúspešnejšia bola dracéna. Palmu pripomínajúca rastlina dokázala za dvanásť hodín pohltiť až 94 percent výparov.  Nenáročná rastlina má vďaka svojmu vzhľadu mnoho lichotivých prezývok, napríklad strom priateľstva, šťastia alebo peňazí. Okrem toho bola v pätici lídrom v odstraňovaní toluénových výparov. Silne páchnucu chemikáliu za dvanásť hodín odstránila na 91 percent.  Tenké listy „zelenca“ dokázali najúčinnejšie odstrániť výpary etylbenzénu (na 62 percent) ale aj p-Xylénu a o-Xylénu (okolo 93 percent). Tieto chemikálie sa nachádzajú v atramente, gumách, lepidlách, farbách a lakoch. Nevyžaduje veľa starostlivosti a ľahko sa prispôsobuje svojmu okoliu.  Tento vzdialený príbuzný ananásu je obľúbený najmä vďaka pestrej farbe. Pri čistení ovzdušia vyniká v odstraňovaní benzénu a za 12 hodín pohltí až 92 percent výparov. Využiť to môžu najmä ľudia, ktorí trávia čas v zafajčenej miestnosti, prípadne v prostredí znečistenom výfukovými plynmi. Vo všeobecnosti v testoch obstála Guzmania najlepšie, dokázala odstrániť viac než 80 percent zo šiestich chemikálií, ktorým sa štúdia venovala. Je preto ideálnou a funkčnou dekoráciou na pracovný stôl alebo do obývačky.  Aj keď kaktus nezískal v žiadnej zo sledovaných chemikálií prvenstvo, vo všeobecnosti dosiahol dobré skóre. Odstránil viac než 80 percent etylbenzénu, p-Xylénu a acetónu, v prípade zvyšnej trojice látok, benzénu, toluénu a o-Xylénu sa mu podarilo odstrániť viac než polovicu výparov.


Parlament pripravil program počas dňa otvorených dverí za stotisíc eur

Počas dňa vystúpi viac ako sto účinkujúcich.

BRATISLAVA. Celodenný program počas dňa otvorených dverí v Národnej rade a na Bratislavskom hrade (1. septembra) vyjde na 99.073 eur. Informovala o tom Kancelária Národnej rady. Počas dňa vystúpi viac ako sto účinkujúcich, ktorí budú poskytovať program každú hodinu a zároveň zabezpečia aj 70-minútový galavečer. "V cene sú zahrnuté aj honoráre pre účinkujúcich, všetky technické záležitosti od výstavby pódia, cez svetelné efekty a ozvučenie," uviedla kancelária. Národná rada vybrala ako program šou Zem spieva. V súťaži so zadaním oslovili štyri agentúry, víťaznú ponuku priniesla agentúra NUNEZ NFE, s.r.o., tá bude počas celého dňa zabezpečovať folklórno-kultúrny program na Bratislavskom hrade. Deň otvorených dverí sa bude konať pri príležitosti 25. výročia podpisu Ústavy SR. Verejnosť bude môcť navštíviť aj priestory hradu, ktoré sa bežne vidieť nedajú. Budú si môcť pozrieť reprezentačné priestory, nové zrekonštruované priestory vrátane Zimnej jazdiarne, ktorá bola využívaná počas slovenského predsedníctva v Rade EÚ. Počas celého dňa budú mať návštevníci možnosť vidieť okrem akcií na hrade aj dokumentárno-spravodajské pásma. Záver dňa bude patriť folklóru. O 20.20 h sa začne šou Zem spieva na Hrade a slávnostný deň po koncerte uzavrie aj ohňostroj. Počas podujatia sa predstavia i policajti, hasiči a vojaci. Policajti si pripravili policajnú techniku a improvizovanú veterinárnu kliniku pre deti. Tie sa budú môcť zahrať na veterinára, alebo si pozrieť mikroorganizmy pod mikroskopom. Návštevníci budú môcť vidieť aj zásah služobného psa, ktorý zachráni samovraha na streche vozidla. Všetky podrobnosti nájdu záujemcovia na webovej stránke parlamentu a na jej oficiálnom profile na sociálnej sieti.


Iracká armáda vytláča Islamský štát, dobyla ďalšie mesto

Islamský štát kontroluje v Iraku už len pás územia pri hraniciach so Sýriou.

BAGDAD. Iracké vládne sily dobyli severoiracké mesto Hawídža z rúk militantov z extrémistickej organizácie Islamský štát (IS). Informovala o tom agentúra DPA. Veliteľ operácie generál Abdal Amír Rašíd Jaralláh vo vyhlásení uviedol, že jednotky irackých vládnych síl mesto Hawídža "úplne oslobodili" a pokračujú v boji proti ozbrojencom IS. Mesto Hawídža, ktoré leží v severoirackej provincii Kirkúk, bolo jednou z posledných bášt Islamského štátu v Iraku. Islamisti tak v Iraku kontrolujú už len pás územia západne od Bagdadu pri hraniciach so Sýriou, uvádza agentúra Reuters. Operácia irackej armády v oblasti sa začala 21. septembra. V pondelok vojaci obsadili leteckú základňu južne od Hawídže, ktorú radikáli používali ako výcvikový tábor a logistickú základňu. IS prevzal kontrolu nad regiónom v roku 2014. Z Hawídže za posledné dva týždne utiekli tisíce civilistov. Hovorca humanitárnych operácií OSN Jens Laerke v utorok uviedol, že od začiatku irackej ofenzívy ušlo z Hawídže dokopy už takmer 20-tisíc ľudí. Do oslobodzovania mesta Hawídža sa zapojili iracká armáda, jednotky irackej polície a šiitské milície. Kalifát vyhlásený IS sa de facto rozpadol už v júli, keď iracké sily podporované Spojenými štátmi dobyli Mósul, kde si IS vybudoval hlavnú základňu v Iraku. Boje o Mósul trvali deväť mesiacov. Neskôr iracké vládne sily oslobodili aj mesto Tal Afar na severe krajiny.


Kurz eura sa stabilizoval

Šéfka americkej centrálnej banky Janet Yellenová signalizovala ďalšie zvyšovanie úrokových sadzieb v USA.

FRANKFURT NAD MOHANOM. Kurz spoločnej európskej meny sa po utorkovom (14. 2.) výraznom poklese stabilizoval pod hranicou 1,06 USD/EUR. V stredu ráno (15. februára) sa euro predávalo po 1,0581 USD, teda približne pri rovnakom kurze ako v utorok večer. Európska centrálna banka (ECB) stanovila v utorok napoludnie referenčný kurz na 1,0623 USD/EUR. Šéfka americkej centrálnej banky (Fed) Janet Yellenová v utorok signalizovala ďalšie zvyšovanie úrokových sadzieb v USA, z čoho profitoval dolár a čo naopak oslabilo euro. Mnoho investorov očakávalo, že Fed zaujme vyčkávacie stanovisko z dôvodu vysokej neistoty ohľadom hospodárskej politiky amerického prezidenta Donalda Trumpa. "Yellenovej vyhlásenia signalizujú, že Fed zrejme nebude takto vyčkávať," uviedla expertka BayernLB Christiane von Bergová. V priebehu dnešného obchodovania sa nepočíta s výraznejšími pohybmi na devízovom trhu. Až popoludní by sa o nové impulzy mohli postarať nové údaje z ekonomiky USA. Zverejnená bude správa o vývoji cien a maloobchodných tržbách.


Najobjektívnejšie spravodajstvo mal v lete Rozhlas a televízia Slovenska

BRATISLAVA. Najobjektívnejšie spravodajstvo mal počas leta Rozhlas a televízia Slovenska (RTVS). V prieskume verejnej mienky, ktorý v júli až septembri realizovala agentúra Median SK, označilo spravodajstvo RTVS za najobjektívnejšie 24 percent opýtaných. Prieskum robila agentúra na vzorke 2 081 respondentov. Tesne druhá skončila TV Markíza, ktorú si vybralo 23,8 percenta respondentov. Spravodajskú TA3 uviedlo 18,1 percenta a TV JOJ spomenulo 15,9 percenta respondentov. Inú televíziu uviedlo 2,1 percenta opýtaných. Respondenti mohli určiť len jednu televíziu, pričom 15,5 percenta sa k otázke nevyjadrilo. Respondenti odpovedali na otázku, "ktorá televízia má podľa Vás najobjektívnejšie spravodajstvo?" Agentúra konštatuje, že v porovnaní s predchádzajúcimi výstupmi zverejnenými pred troma mesiacmi nie sú rozdiely štatisticky významné. "Prvýkrát za dobu sledovania bolo ako najobjektívnejšie spravodajstvo najčastejšie označované spravodajstvo Slovenskej televízie. Avšak rozdiel medzi STV a TV Markíza je zanedbateľný," uvádza Median SK. Vývoj TV Markíza zatiaľ nie je podľa agentúry možné hodnotiť ako trend. "Je v rámci štatistickej odchýlky. O tom, či ide o vývoj, alebo o náhodný pohyb, viac napovedia ďalšie výsledky," uzatvára agentúra.


Lekári a sestry odchádzajú aj z Univerzitnej nemocnice v Bratislave

Univerzitnú nemocnicu opúšťajú dvaja lekári a tri sestry.

BRATISLAVA. Po avizovaných výpovediach v Národnom centre srdcových a cievnych chorôb (NÚSCH) v Bratislave by malo odísť aj niekoľko zdravotníckych pracovníkov z Univerzitnej nemocnice v Bratislave (UNB). Potvrdil to po rokovaní vlády minister zdravotníctva Tomáš Drucker. "Ja mám z vedenia spoločnosti túto informáciu, vieme vám ju potvrdiť. Z Kliniky neurochirurgie nám odchádzajú tri sestry-špecialistky pre ARO a odchádzajú nám nejakí neurológovia zo Starého mesta," informoval šéf rezortu po stredajšom rokovaní vlády. V reakcii pre agentúru SITA to potvrdila aj hovorkyňa UNB Eva Kliská. "V súčasnosti plynie dvojmesačná výpovedná lehota trom zdravotným sestrám z Neurochirurgickej kliniky v Nemocnici L. Dérera a dvom lekárom I. neurologickej kliniky v Nemocnici Staré mesto. Univerzitná nemocnica Bratislava dbá o plynulé poskytovanie zdravotnej starostlivosti, a preto bude chýbajúci personál na týchto oddeleniach podľa potrieb doplnený,“ uviedla. Minister zdravotníctva zopakoval, že nemá problém, aby sa ľudia sebarealizovali, má však problém s formou odchodu. Ako povedal novinárom, nezdá sa mu úplne náhodné, že zrazu sa niekoľko pracovníkov z rôznych pracovísk rozhodlo odísť. "Toto sa mi nezdá úplne uveriteľný príbeh. Musím na to reagovať, pretože potrebujem dať jasný signál všetkým, že toto tolerovať nechcem," dodal. V NÚSCH v Bratislave podalo hromadnú výpoveď k 1. novembru tohto roka 11 zdravotníckych pracovníkov. Ide o lekárov, sestry a iné odbornosti najmä z oddelenia rádiodiagnostickej a intervenčnej rádiológie. Podľa dostupných informácií by sa pracovníci mali presunúť do súkromného centra, ktoré zaštiťuje akciová spoločnosť CINRE pod vedením Ivana Vuleva, súčasného prednostu Kliniky diagnostickej a intervenčnej rádiológie NÚSCH. Centrum by malo pôsobiť v petržalskej nemocnici ProCare Medissimo.


Nadácia Zastavme korupciu: Ficove tvrdenia o založení nie sú podložené

Nadácia má byť podľa predsedu vlády Roberta Fica "evidentne účelovo politicky založená".

BRATISLAVA. Premiérove tvrdenia o založení Nadácie Zastavme korupciu z politických dôvodov nemajú nič spoločné s realitou. Nie je to ničím podložené. Uvádzajú to predstavitelia nadácie na Facebooku. Nadácia má byť podľa predsedu vlády Roberta Fica (Smer) "evidentne účelovo politicky založená". Blízko k nej má mať prezident SR Andrej Kiska a má ísť o jeho prípravu na založenie politickej strany, myslí si Fico. "Premiér je právnik a mal by si ctiť pravidlá. Tými pri vznesení obvinenia sú, že žalujúci predloží dôkazy, ktoré podporujú jeho podozrenie. Nepredložil nič, jeho slovný útok na nás a prezidenta Andreja Kisku vnímame ako snahu odpútať pozornosť od prípadu 23-miliónového nákupu vybavenia Nemocnice sv. Michala v Bratislave, o ktorom sme informovali," podotýka nadácia. Prípadu sa chce venovať aj naďalej. Ficove obvinenia vníma organizácia ako "nenáležité spochybňovanie osobnej integrity zakladateľov nadácie - Miroslava Trnku a Michala Bláhu". Tím nadácie pripomína, že organizácia vznikla v roku 2012, teda "v čase, keď Andrej Kiska ani len netušil, či ho o dva roky neskôr ľudia zvolia za prezidenta". "Miroslav Trnka sa už mnohokrát vyjadril, že nikdy nezvažoval vstup do politiky, na tomto postoji nemieni meniť nič ani v budúcnosti," uviedla nadácia. Nadácia Zastavme korupciu nedávno upozornila, že Nemocnica sv. Michala v Bratislave nakúpila celé vybavenie od lavičiek, zdravotníckych prístrojov až po IT technológiu cez jeden tender za asi 23 miliónov eur. Malo ísť asi o 900 položiek, viaceré z nich označila organizácia za nadcenené. Nemocnica tieto tvrdenia "zásadne odmieta". Nákupy majú teraz preveriť odborníci z nemocnice, nadácie aj ministerstva zdravotníctva.


V úvode jazdy stratil paličku. Paralelný obrovský slalom má senzačného víťaza

Cyprien Sarrazin skončil predtým v tejto sezóne najvyššie na 24. mieste.

ALTA BADIA. Francúz Cyprien Sarrazin sa stal víťazom pondelňajšieho paralelného obrovského slalomu Svetového pohára alpských lyžiarov v Alta Badii. Vo finále si poradil so Švajčiarom Carlom Jankom napriek tomu, že hneď v úvode jazdy stratil paličku. Zdolal ho o jednu desatinu sekundy. V nórskom súboji o tretie miesto Kjetil Jansrud zdolal Leifa Kristiana Haugena. "Nenachádzam slová. Čosi také som vôbec nečakal. Navyše, bez palice vo finále. Je to pre mňa nádherný deň," povedal podľa ORF Sarrazin. Dvadsaťdvaročný Sarrazin dosiahol svoje prvé víťazstvo vo SP, pripísal si sto bodov do celkového hodnotenia a finančnú prémiu 45-tisíc švajčiarskych frankov. V predchádzajúcich šiestich pretekoch tejto sezóny bol najlepšie na 24. priečke. Najvyššie nasadeného Rakúšana Marcela Hirschera vyradil už v šestnásťfinále Steve Missillier z Francúzska. Slovensko nemalo zastúpenie. "Nezískal som ani bod do priebežnej klasifikácie, z tohto pohľadu je to sklamanie. Dal som do toho všetko, ale Steve bol neskutočne rýchly," citovala DPA Hirschera. Dvadsaťsedemročný Rakúšan sa s paralelným obrovským slalomom rozlúčil už v prvom vyraďovacom kole aj pred rokom. Úvodné kolo s 32 aktérmi sa ako jediné išlo na dve približne dvadsaťsekundové jazdy, ďalšie vyraďovacie boje na trati Gran Risa už boli jednokolové. Okrem finále a súboja o bronz sa konali aj duely o piatu a siedmu priečku. Bodovali všetci účastníci. Pod umelým osvetlením talianskeho rezortu sa konala druhá edícia tohto divácky atraktívneho podujatia, pri premiére prekvapujúco triumfoval špecialista na rýchlostné disciplíny Jansrud Paralelný obrovský slalom mužov: Priebežné celkové poradie vo SP (po 12 z 37 plánovaných pretekov):  Poradie v hodnotení obrovského slalomu (po 5 z 8 plánovaných pretekov):


V Egypte zabili sedemnásť podozrivých islamistických militantov

Militanti boli členmi skupiny Hasm, ktorá je zodpovedná za nedeľný útok pred onkologickým ústavom.

KÁHIRA. Egyptské bezpečnostné sily zabili vo štvrtok najmenej 17 podozrivých islamských militantov. Stalo sa tak počas razií v skrýšach militantov v hlavnom meste Káhira a v provincii Fajjúm vzdialenej od egyptskej metropoly asi 80 kilometrov juhozápadne. Informovala o tom vo štvrtok agentúra AP. Egyptské ministerstvo vnútra vo svojom vyhlásení uviedlo, že zabití militanti boli členmi skupiny obvinenej zo spáchania útoku, ku ktorému došlo minulú nedeľu. Auto naložené výbušninami vtedy vybuchlo v Káhire pred národným onkologickým ústavom. Pri výbuchu zahynulo najmenej 20 ľudí. Z útoku podozrievané militantné hnutie známe pod názvom Hasm. Ide o skupinu, ktorá má napojenie na v Egypte zakázanú panarabskú organizáciu Moslimské bratstvo. Ministerstvo v súvislosti s raziami spresnilo, že najmenej osem militantov prišlo o život, keď spustili paľbu do bezpečnostných zložiek útočiacich na ich skrýšu v meste Itsá v provincii Fajjúm. Ďalších sedem militantov bolo zabitých pri prestrelke s políciou na káhirskom predmestí Šurúk. Národný onkologický ústav, ktorý sa okrem liečby pacientov venuje i výskumu rakoviny, sa nachádza pri rieke Níl, niekoľko kilometrov od námestia Tahrír, jednej z lokalít, kde sa v roku 2011 odohrávali demonštrácie vedúce k zosadeniu dlhoročného prezidenta Husního Mubaraka. V jeho okolí sa nachádza niekoľko vládnych budov vrátane ministerstva spravodlivosti a úradu predsedu vlády, ako aj zahraničné ambasády.


Vedci skúmajú vakcínu, ktorá by zmenila postoj k migrantom. Je to hoax

Experiment s oxytocínom a jeho vplyvom na xenofóbiu sa síce stal, no o vakcíne hovoria iba dezinformačné weby.

Prvé pokusy ukázali, že zvýšenie hladiny oxytocínu v tele skúmaných jedincov sa skutočne odrazilo v ich pozitívnejšom vnímaní k migrantom a vo väčšej ochote pomáhať im materiálne. Nemeckí vedci si od novej vakcíny sľubujú, že táto by mohla povzbudiť ústretovosť zaočkovaných ľudí voči imigrantom a potlačiť ich xenofóbne sklony. Článok zverejnil portál Hlavné správy a šíril sa na facebooku, najmä v skupinách naklonených Kotlebovej ĽSNS. Len priamo zo stránky Hlavných správ tento text získal viac ako dvesto lajkov. Podobne ako iné hoaxy, aj tento sa odrazil od pravdivej informácie. Vedci z univerzity v nemeckom Bonne skutočne skúmali, aký vplyv má hormón oxytocín v kombinácii so spoločenskými normami na úroveň xenofóbie alebo altruizmu u ľudí. O experimente písala webstránka Science Daily a kompletná štúdia o výsledkoch testov je dostupná na webe prestížneho odborného časopisu Proceedings of the National Academy of Sciences of the USA. V experimente vedci dávali ľuďom dotazníky, ale aj možnosť darovať peniaze ľuďom, ktorí boli označení ako ľudia v núdzi alebo ako utečenci. Ani jeden zo spomenutých textov neobsahuje slovo vakcína. V skutočnosti sa jednalo o experiment, v ktorom vedci skúmali vplyv hormónu oxytocín v kombinácii so spoločenskými normami. Zisťovali, čo sa ukrýva za tendenciou človeka správať sa altruisticky. Časť ľudí v experimente dostávala dávky oxytocínu v podobe nosového spreja. Science Daily pripomína, že samotný oxytocín však postoj ľudí k migrantom zásadne nemenil. Len ľudia, ktorí už vykazovali vyššiu mieru altruizmu k cudzincom, boli po dávke hormónu ochotnejší pomáhať. Tí, ktorí boli od začiatku rezervovanejší, nezmenili svoj postoj ani po dávke oxytocínu. Vedci preto predpokladajú, že základom sú osobnostné nastavenie i nastavenie spoločenských noriem. Dajte nám o ňom vedieť na hoax@sme.sk. "Oxytocín viditeľne zvyšuje štedrosť voči ľuďom v núdzi. Ak však človek nemá základný altruistický postoj, hormón ho v ňom nevytvorí," cituje Science Daily Reného Hurlemanna z Bonnskej univerzity. Samotný Hurlemann v štúdii píše, že oxytocín by za určitých okolností mohol uľahčiť integráciu imigrantov do západnej kultúry. Hlavné správy píšu, že vedci vyvíjajú "možnosť očkovania ľudí chemickou látkou." Táto interpretácia je už účelovým klamstvom. Ani štúdia ani vedecko-popularizačný text nehovoria o vývoji vakcíny. Napokon, hlbšie vo svojom texte aj dezinformačná webstránka napísala, že oxytocín menil postoj ľudí v testovacej skupine iba v prípade pozitívne nastavených spoločenských noriem. Titulok však straší nepravdivou informáciou a mnohým ľuďom stačí, aby správu šírili ďalej na facebooku. Kľúčové slovo vakcinácia je, navyše, pre fanúšikov konšpirácii červeným súknom, keďže okolo samotného očkovania sa šíri množstvo hoaxov.


NATO varovalo Nemecko pred zavedením 5G siete s účasťou Huawei

Panujú obavy, že sa ohrozí štruktúra komunikácie.

BRUSEL. Veliteľ spojeneckých síl Severoatlantickej aliancie v Európe, americký generál Curtis Scaparrotti, varoval v stredu Nemecko, že sily NATO prestanú komunikovať so svojimi nemeckými partnermi, ak Berlín začne spolupracovať s čínskou skupinou Huawei pri budovaní 5G siete. Píše o tom agentúra AFP. "Obávame sa, že štruktúra ich komunikácie bude ohrozená - najmä preto, že 5G sieť má veľmi široké pásmo a schopnosť získavať dáta z nej je neuveriteľná," povedal Scaparrotti pred jedným z parlamentných výborov Kongresu USA. Spresnil, že ak sa Nemecko rozhodne integrovať 5G sieť do svojho vojenského komunikačného systému, NATO nebude s partnermi z Nemecka komunikovať cez tento systém. "Pre armádu by to bol problém," priznal. Generál Scaparrotti bol požiadaný podať správu o obchodných rokovaniach v Európe - najmä v Nemecku - s čínskymi telekomunikačnými skupinami, ako sú Huawei a ZTE. Americký denník Wall Street Journal v pondelok informoval, že americký veľvyslanec v Nemecku Richard Grenell, blízky priateľ prezidenta Donalda Trumpa, napísal nemeckému ministrovi hospodárstva Petrovi Altmaierovi, že vzťahy medzi tajnými službami oboch krajín budú prehodnotené, ak sa Berlín pri budovaní mobilnej technológie 5G nevzdá účasti čínskych spoločností, ako je Huawei. Berlín chce dobehnúť výrazné oneskorenie, ktoré má Nemecko v digitálnej oblasti, a preto sa zameriava na mobilnú technológiu novej generácie - 5G -, ktorá ponúka ultrarýchly internet. Táto sieť má umožniť vývoj nových technológií, ako sú umelá inteligencia, autonómne vozidlá či automatizované továrne. Nemecká vláda chce v polovici marca vyhlásiť výzvy na budovanie budúcej infraštruktúry 5G, pričom kancelárka Angela Merkelová v utorok prisľúbila, že s Američanmi i partnermi v EÚ bude hovoriť ešte pred prípadnou voľbou v prospech spoločnosti Huawei. AFP pripomenula, že skupina Huawei je v tejto oblasti považovaná za výkonnejšiu a inovatívnejšiu než ostatní jej konkurenti. Washington sa však obáva, že Peking môže novú telekomunikačnú infraštruktúru použiť ako "trójskeho koňa" za účelom špionážne v krajinách, ktoré používajú čínske zariadenia v domácej 5G sieti. Tieto podozrenia zvyšuje aj platné čínske právo, ktoré núti skupiny so sídlom v Číne, aby poskytovali technickú pomoc čínskym spravodajským službám. Spojené štáty už zakázali účasť skupiny Huawei pri zavádzaní technológie 5G na americkej pôde a vláda zakazuje národným inštitúciám, aby využívali čínske telekomunikačné produkty a služby. Washington sa snaží presvedčiť svojich spojencov v Európe, aby konali rovnako.


Jeana-Marie Le Pena čakal súdny proces, hospitalizovali ho pre vyčerpanosť

Bývalého lídra francúzskej krajnej pravice hospitalizovali deň pred procesom, v ktorom čelí obvineniu z podnecovania homofóbie.

PARÍŽ. Bývalého lídra francúzskej krajnej pravice a spoluzakladateľa Národného frontu (FN) Jeana-Marie Le Pena v utorok hospitalizovali pre vyčerpanosť v nemocnici neďaleko Paríža. Stalo sa tak deň pred konaním súdneho procesu, v ktorom čelí obvineniu z podnecovania homofóbie. Informovala o tom v stredu agentúra Reuters s odvolaním sa na zdroj blízky Le Penovi. Politik - otec Marine Le Penovej, ktorá po ňom v roku 2011 prevzala vedenie FN a vlani v prezidentských voľbách vo Francúzsku skončila na druhom mieste - oslávi budúci týždeň 90 rokov. Jeden z jeho poradcov uviedol, že Le Pen by mal z nemocnice "odísť v pondelok". Jean-Marie Le Pen, ktorý stál na čele Národného frontu takmer 40 rokov a raz taktiež kandidoval za prezidenta, sa mal za podnecovanie homofóbie a urážanie homosexuálov v stredu postaviť pred parížsky súd. Proces s ním odročili na 3. októbra, informoval spomínaný zdroj. Reuters pripomína, že Le Pen bol viackrát odsúdený za podnecovanie rasovej nenávisti. Le Pen má so svojou dcérou dlhodobo spory. Tá v snahe očistiť stranu NF od neonacistického imidžu najskôr pozastavila členstvo svojho otca v strane a neskôr ho z nej dala vylúčiť. Le Penová stála tiež za myšlienkou zmeny názvu strany na Národné zhromaždenie (Rassemblement National).


Alexander Salmanov požiadal o odpustenie trestu

Podnikatelia Salmanovovci boli odsúdení za podplácanie šéfky šamorínskych daniarov.

BRATISLAVA. Alexander Salmanov požiadal o prepustenie z väzenia na slobodu. Za mrežami si odpykáva šesťročný trest za to, že spolu s otcom Sergejom podplácali šéfku šamorínskych daniarov. O tom, či opustí brány väznice, rozhodne súd. Informuje o tom spravodajská televízia TA3. Alexander si už odpykal dve tretiny trestu. Podľa zákona tak môže požiadať o odpustenie zvyšku, a to aj urobil. Hovorkyňa trnavských súdov Jana Kondákorová TA3 informovala, že žiadosť o podmienečne prepustenie bola Okresnému súdu Trnava doručená 25. apríla. O žiadosti bude súd rozhodovať 21. júna na verejnom zasadnutí v Ústave na výkon trestu v Hrnčiarovciach nad Parnou. Televízia pripomína, že dôležitá bude správa, ktorú pre súd o Alexandrovi pripraví väznica. Podnikatelia Salmanovovci si v apríli 2015 na Najvyššom súde SR vypočuli právoplatný rozsudok, ktorým ich súd uznal vinných z podplácania bývalej riaditeľky Daňového úradu v Šamoríne Márie Z. Sergej dostal trest sedem rokov, jeho syn Alexander šesťročný trest vo väznici s minimálnym stupňom stráženia. V obdobnej kauze údajného podplácania bývalého riaditeľa Daňového úradu v Dunajskej Strede Dušana K. potvrdil v novembri minulého roku Najvyšší súd SR ich nevinu. Vo veci podala mimoriadne dovolanie ministerka spravodlivosti Lucia Žitňanská.


Obľúbenosť Cyklomosta slobody každoročne rastie

V máji po cyklomoste ponad Moravu prešlo 36 717 ľudí.

DEVÍNSKA NOVÁ VES. Cyklomost slobody známy aj ako Cyklomost Chucka Norrisa, každoročne využíva viac cyklistov a chodcov. Vyplýva to z údajov automatickej sčítačky, ktorá na moste funguje od roku 2014. „V máji 2018 sme na cyklosčítačke zaznamenali 36 717 návštev. Takmer dve tretiny, 20 318 návštev, boli cyklisti. Najviac ľudí bolo na cyklomoste 1. mája, po tretej popoludní sa ich na cyklomoste za hodinu stretlo 538,“ predstavil základné čísla návštevnosti bratislavský župan Juraj Droba. V máji 2017 cyklosčítačka na moste zaznamenala 31 759 ľudí, v roku 2016 27 966 ľudí a v roku 2015 to bolo 25 983 ľudí. Most spája bratislavskú Devínsku Novú Ves a rakúsky Schlosshof ponad Moravu od septembra 2012. V máji 2018 boli na cyklomoste najfrekventovanejšie dni 1. máj (4 344 návštev), nedeľa 20. mája (2 588 návštev) a 8. máj (2 513 návštev). V prvý májový deň sa po Cyklomoste slobody prešlo 1 944 peších a 2 400 cyklistov. Prví traja cyklisti ním prešli už po šiestej hodine rannej a tesne pred polnocou prešli po moste na Slovensko ešte dvaja peší. Najsilnejšia premávka bola v tento deň medzi 15:00 a 16:00, kedy sa na moste stretlo 242 peších s 296 cyklistami. Druhým top dňom v návštevnosti bola nedeľa 20.mája. Počas dňa po ňom prešlo 1 120 chodcov a 1 468 cyklistov. Najsilnejšou ostala hodina po 15:00 a 345 návštevníkov. Deň pracovného pokoja 8. mája využilo most viac ako dva a pol tisíca ľudí, najviac ich bolo v hodine po 13:00. Prvý pohyb ôsmeho mája zaznamenala cyklosčítačka už krátko po polnoci. Chodec sa pravdepodobne po prvej hodine rannej vrátil, pretože v tom čase zaznamenala sčítačka jeden pohyb smerom na Slovensko. Poslední peší prešli na Slovensko po 22:00 a poslední dvaja cyklisti po 21:00. Bratislavská župa v roku 2011 súbežne s výstavbou mosta odštartovala aj internetovú anketu o jeho mene. Už po týždni drvivá väčšina podporila recesistický návrh Cyklomost Chucka Norrisa, čo vyvolalo aj pozornosť zahraničných médií.  Tento názov potom v priebehu ankety prevalcoval seriózne návrhy ako Most Márie Terézie, Cyklomost Devínska, Most železnej opony, či Most Schlosshof. Na Facebooku získal viac ako 11-tisíc, druhý najúspešnejší Most Márie Terézie približne 900. Podľa vtedajšieho bratislavského župana Pavla Freša "ponechať anketový názov Most Chucka Norrisa by bolo veľmi problémové, najmä z pohľadu copyrightu použitia mena." Poslanci župy preto internetové hlasovanie ignorovali a na rokovaní zastupiteľstva v piatok 21. septembra 2012 schválili súčasný oficiálny názov Cyklomost slobody, s ktorým súhlasila aj rakúska strana ako Fahrradbrücke der Freiheit. Most postavilo konzorcium spoločností Doprastav a Ingsteel podľa architektonického riešenia Ing. arch. Milana Beláčka na mieste historického mosta ponad Moravu. Pri návrhu sa musel napríklad podriadiť podmienkam rakúskej ochrany prírody, že pylóny nesmú byť vyššie ako úroveň lesa. "Zároveň bolo treba vytvoriť oblúkom dostatočný gabarit – priestor pre plavbu lodí. Cyklistovi sa teraz na vrchole naskytnú pohľady na krásnu krajinu ponad úroveň lesa. Pri oblúkovom nosníku sa tiež lepšie prenesie zaťaženie. Má väčšiu únosnosť, ako keby mal tvar priamky," vysvetlil Beláček pre SME v auguste 2012. Stavať sa začalo v septembri 2011 a o rok neskôr bol most oficiálne sprístupnený pre verejnosť. Z celkovej dĺžky 955 metrov tvorí oceľová mostná konštrukcia 525 metrov. Spotreba ocele bola 620 ton, čo je menej ako hmotnosť výstuže na rovnako veľký betónový most. Závesnú časť tvoria tri polia s rozpätiami 30, 120 a 30 metrov. Výškový rozdiel je sedem metrov. Šírka lávky je štyri metre, čo okrem peších a cyklistov umožňuje aj prejazd vozidiel záchranných zložiek do dva a pol tony do susedného štátu. Cyklomost je dôležitým spojovacím článkom regionálnej siete rakúskych a slovenských cyklotrás. Jeho projekt bol spolufinancovaný v rámci Programu cezhraničnej spolupráce Slovenská republika – Rakúsko 2007-2013.


Irán zablokoval internetové aplikácie, aby zabránil protestom

Iránci sa prostredníctvom mobilov nedokážu dostať do aplikácií Telegram a Instagram.

TEHERÁN. Iránske úrady zablokovali internetovú aplikáciu Telegram, aby zabránili pokračovaniu protivládnych protestov, ktoré prebiehajú v krajine už niekoľko dní. Výkonný riaditeľ spoločnosti Telegram Pavel Durov na Twitteri uviedol, že v súčasnosti je táto služba zablokovaná "pre väčšinu Iráncov", informovala v nedeľu agentúra AP. Samotní užívatelia z Iránu uvádzajú, že sa aktuálne na Telegram nemôžu pripojiť zo svojich mobilných telefónov. Služba je však stále dostupná prostredníctvom domáceho internetového spojenia a wifi sietí. Podľa iránskej štátnej televízie je v krajine dočasne obmedzený prístup aj na aplikáciu Instagram, a to na základe rozhodnutia Najvyššej národnej bezpečnostnej rady. Irán od štvrtka zažíva vlnu protestov proti ekonomickej politike vlády, na ktorých však zaznievajú i politické požiadavky. Demonštrácie vypukli v druhom najväčšom iránskom meste Mašhad; rozšírili sa aj do ďalších miest vrátane Teheránu a pritiahli tisíce účastníkov. O život pri nich prišli najmenej dvaja demonštranti a desiatky ďalších úrady zadržali. Nespokojní ľudia sa zmobilizovali prostredníctvom sociálnych sietí po tom, ako v Iráne vzrástli ceny vajec, hydiny a ďalších základných potravín. Mimoriadnej obľube sa v Iráne teší práve aplikácia Telegram. Podľa AP sú terajšie protesty zrejme najväčšie, aké zasiahli Irán od vlny demonštrácií po sporných prezidentských voľbách v roku 2009. Podporu súčasným protivládnym protestom v Iráne vyjadril aj americký prezident Donald Trump, voči čomu sa iránska vláda rozhorčene ohradila. Iránska vláda označila nepovolené protesty za vzburu a pohrozila, že nebude tolerovať žiadne porušovanie zákonov.


V Bratislave sa počas búracích prác zrútil žeriav, jeden muž sa zranil

BRATISLAVA. Na Námestí 1. mája v Bratislave sa v sobotu predpoludním zrútil počas búracích prác žeriav. Pri nehode spadol zhruba z trojmetrovej výšky muž. TASR to potvrdila hovorkyňa Operačného strediska záchrannej zdravotnej služby Alena Krčová. "Podľa výzvy na tiesňovú linku 155 spadol muž asi z trojmetrovej výšky. Bol pri vedomí a zranil si nohu," povedala Krčová s tým, že k pacientovi boli okamžite vyslaní záchranári. Tí ho s poranením dolnej končatiny previezli do jednej z bratislavských nemocníc. Prípadom sa už zaoberá aj príslušný útvar v pôsobnosti Okresného riaditeľstva Policajného zboru v Bratislave I. "Poverený príslušník Policajného zboru už začal trestné stíhanie vo veci prečinu všeobecného ohrozenia v súbehu s prečinom poškodzovania verejnoprospešného zariadenia," potvrdila pre TASR hovorkyňa Krajského riaditeľstva Policajného zboru v Bratislave Lucia Mihalíková.


Šéf europarlamentu podporil venezuelskú opozíciu

Tajani vyzval zainteresované strany, aby sa pokúsili nájsť mierové riešenie krízy.

BRUSEL. Predseda Európskeho parlamentu (EP) Antonio Tajani vyjadril v stredu večer znepokojenie v súvislosti s utrpením obyvateľov Venezuely a upozornil, že predseda venezuelského Národného zhromaždenia Juan Guaidó má plnú podporu zákonodarného zboru Európskej únie. Tajani krátko po začatí januárového miniplenárneho zasadnutia v Bruseli pred europoslancami zdôraznil, že Európsky parlament sa nemôže na udalosti vo Venezuele ticho prizerať. V tejto súvislosti spresnil, že predseda venezuelského Národného zhromaždenia Juan Guaidó má plnú podporu europarlamentu. Tajani zároveň vyzval všetky zainteresované strany, aby sa pokúsili nájsť mierové riešenie v tejto krajine, vďaka ktorému by sa obyvatelia Venezuely mohli vrátiť k normálnemu životu s prístupom k potravinám a liekom. Agentúra DPA informovala, že v čase mocenského boja medzi vládou a opozíciou vo Venezuele v stredu vyšli znova do ulíc metropoly Caracas odporcovia prezidenta Nicolása Madura. Mávali venezuelskými vlajkami a niesli transparenty s nápismi ako "Sloboda" či "Dodržujte ľudské práva". Samozvaný dočasný prezident Guaidó pri tejto príležitosti upozornil, že "Venezuela je diktatúrou". O situácii vo Venezuele budú rokovať vo štvrtok aj ministri zahraničných vecí EÚ na neformálnom zasadnutí v Bukurešti, na ktorom sa zúčastní aj šéfka európskej diplomacie Federica Mogheriniová.


Doživotný trest odňatia slobody si odpykáva 57 väzňov

BRATISLAVA. V slovenských väzniciach si v súčasnosti odpykáva doživotný trest odňatia slobody 57 väzňov. Každý z nich môže byť podmienečne prepustený najskôr po 25 rokoch výkonu tohto trestu na slobodu. Informovala o tom riaditeľka odboru komunikácie Zboru väzenskej a justičnej stráže (ZVJS) Katarína Nováková. Odsúdený vo výkone trestu plnením svojich povinností a svojím správaním musí však preukázať polepšenie, a teda to, že sa od neho môže očakávať, že v budúcnosti povedie riadny život. Osoba opätovne odsúdená na trest odňatia slobody na doživotie nemôže byť podmienečne prepustená. O podmienečnom prepustení doživotne odsúdeného rozhoduje vo finále príslušný súd, v ktorého obvode si väzeň svoj trest odpykáva. "Na preukázanie plnenia podmienok na podmienečné prepustenie odsúdeného vypracúva ústav hodnotenie. Okrem osobných údajov hodnotenie obsahuje aj údaje uvedené v rozsudku súdu a údaje preukazujúce stav plnenia podmienok na podmienečné prepustenie, najmä hodnotenie správania odsúdeného vo výkone väzby a výkone trestu, aktivitu odsúdeného a plnenie programu zaobchádzania, resocializačnú prognózu podľa hodnotenia rizika sociálneho zlyhania," povedala Nováková. "V závere hodnotenia sa uvedie odporúčanie riaditeľa ústavu, či odsúdený preukazuje, čiastočne preukazuje, nepreukazuje splnenie podmienok na podmienečné prepustenie a či sa odporúča alebo neodporúča podmienečné prepustenie. Toto odporúčanie nemá pre súd záväzný charakter," zdôraznila Nováková. Ako ďalej uviedla, vyplýva z toho, že návrh odsúdeného na podmienečné prepustenie nie je viazaný hodnotením ústavu - odsúdený môže podať návrh na podmienečné prepustenie kedykoľvek po uplynutí časti uloženého trestu. "Hodnotenie ústavu je len jedným z podkladov rozhodnutia súdu o podmienečnom prepustení a v žiadnom prípade nie je pre súd záväzné," dodala. Aktuálne na doživotný trest odňatia slobody odsúdení Viliam Hauser a Róbert Matta, ktorí 8. apríla 1994 v sklade na Starej Vajnorskej ceste v Bratislave zavraždili šiestich Vietnamcov, požiadali o podmienečné prepustenie na slobodu. V utorok to potvrdila hovorkyňa Krajského súdu v Trnave Jana Kondákorová. "Okresnému súdu Trnava boli v druhej polovici apríla postupne doručené žiadosti odsúdených o podmienečné prepustenie z výkonu trestu odňatia slobody," spresnila hovorkyňa. Prvostupňový súd po naštudovaní spisového materiálu vytýči v tejto veci termín verejného zasadnutia. O návrhu by mal súd rozhodnúť najneskôr do 60 dní od jeho doručenia. O podmienečné prepustenie mohli Hauser a Matta požiadať už 19. apríla tohto roku po odpykaní si 25 rokov trestu tak ako iní na doživotie odsúdení väzni. Obaja vrahovia si v súčasnosti naďalej odpykávajú doživotný trest v ústave v Leopoldove. Masaker Vietnamcov ostane popri dunajskostredskej poprave desaťčlennej Pápayovej skupiny z marca 1999 natrvalo zapísaný v dejinách slovenskej kriminalistiky ako jeden z najhroznejších. Odohral sa 8. apríla 1994 v sklade súkromnej firmy DUK na Starej Vajnorskej ceste v Bratislave. Vtedy 23-ročný Matta a 24-ročný Hauser zavraždili samopalom Škorpión troch dospelých mužov vo veku 35, 35 a 34 rokov, dve ženy vo veku 32 a 33 rokov, z ktorých jedna bola tehotná, a udusili osemmesačné dieťa. Usmrtené obete našla žena, ktorá rodine vypomáhala pri opatere dieťaťa. Motívom bol lup v rôznych menách vo výške viac ako 1,1 milióna korún (vyše 36.513 eur). Pokiaľ by sa Hauser a Matta dostali na slobodu, podľa neoficiálnych justičných informácií by boli prvými doživotne odsúdenými, ktorí boli po 25 rokoch odpykaného trestu podmienečne prepustení. Doteraz malo možnosť požiadať o podmienečné prepustenie na Slovensku viacero na doživotie odsúdených osôb. Veľká časť z nich to napokon neurobila a len veľmi malej časti žiadosť súdy zamietli. O podmienečné prepustenie mohol v roku 2018 napríklad požiadať hlavný aktér krvavej masakry piatich dozorcov vo väzení v Leopoldove Tibor Polgári. Na doživotie za viacero vrážd odsúdený bývalý banskobystrický bos Mikuláš Černák sa môže dostať na slobodu teoreticky v roku 2023.


Vládni sociálni demokrati v Rakúsku mali útočiť na lídra konkurencie

Rakúsky kancelár Kern povedal, že o príprave materiálov z vnútra strany nevedel.

VIEDEŇ. Dva týždne pred parlamentnými voľbami v Rakúsku otriasa alpskou republikou škandál okolo špinavej kampane využívajúcej údajne z poverenia vládnych sociálnych demokratov web na radikálne útoky voči lídrovi konkurenčných ľudovcov Sebastianovi Kurzovi. Predseda Sociálnodemokratickej strany Rakúska (SPÖ), úradujúci spolkový kancelár Christian Kern v nedeľu vo Viedni vyhlásil, že nevedel o účasti jedného zo spolupracovníkov na príprave inkriminovaných materiálov a ubezpečil, že jeho strana urobí maximum pre úplné objasnenie prípadu. Súčasne informoval, že riadením vyšetrovacieho grémia poveril poslanca strany Christopha Matznettera. Christian Kern zdôraznil, že ani on osobne, ani v dôsledku odhalení investigatívnych novinárov niektorých rakúskych médií už odstúpivší šéf predvolebnej kampane SPÖ Georg Niedermühlbichler o spojení predmetných materiálov s predstaviteľmi strany nemali tušenia. Niekdajší poradca SPÖ Tal Silberstein, ktorého v auguste zadržali pre podozrenie z korupcie a prania špinavých peňazí v Izraeli a s ktorým strana jednostranne ukončila spoluprácu, mal podľa informácií médií angažovať tím spolupracovníkov. Ten prostredníctvom sociálnych sietí zverejnil materiály s rasistickým a antisemitským obsahom namierené proti Kurzovi. Inkriminované stránky sa na webe objavovali aj po Silbersteinovom zadržaní a zmizli z neho až po víkendových odhaleniach. Kern, ktorý už skôr hovoril o veľkom pochybení v súvislosti s angažovaním Silbersteina, pripustil, že išlo ešte o väčšiu chybu, ako si myslel. "Našu dôveru zneužili," zdôraznil a dodal, že je neprijateľné, že jeden zo spolupracovníkov SPÖ vedel o špinavostiach v kampani proti jednému z konkurentov. Rakúsky kancelár pripustil, že na objasnenie čaká viacero otázok vrátane pozadia financovania spomínaných aktivít, aj keď z SPÖ podľa jeho informácií nezaznamenali žiadne finančné prevody predmetnému tímu. Všetci, ktorí poškodili SPÖ, musia rátať s právnymi dôsledkami, ubezpečil Kern a dodal, že kauza ním dňom volieb 15. októbra neskončí. Aj Kernom poverený poslanec Matznettera v pondelok ubezpečil o úprimnom úsilí o maximálne objasnenie pozadia prípadu. Líder Rakúskej ľudovej strany (ÖVP) Sebastian Kurz očakával od kancelára a predsedu SPÖ ospravedlnenie. "Ak už nie mne, potom aspoň ľuďom, ktorí boli oklamaní alebo ktorých obsah radikálnych textov zranil," vyhlásil v pondelok šéf rakúskej diplomacie vo Viedni. Podľa jeho slov SPÖ by teraz mala objasniť otvorené otázky. Otázkou zostáva nielen, ako je možné, že ktosi, kto bol poverený v podstate iba analýzou údajov sa dostane k špinavej predvolebnej kampani vo veľkom štýle, ale aj kto to zaplatil, ak platí vyjadrenie zodpovedných z SPÖ, že strana to nebola. Osobne je pre Kurza nepochopiteľné, že o celej záležitosti vedel v SPÖ jediný, momentálne práceneschopný spolupracovník. Odstúpenie šéfa predvolebnej kampane SPÖ Kurz privítal, na otázku, či by bol očakával demisiu samotného kancelára, však neodpovedal. Prejavy nekultúrnosti v predvolebnej kampani v pondelok kritizoval rakúsky spolkový prezident Alexander Van der Bellen. Očakávam v ostávajúcich dvoch týždňoch pred voľbami diskusiu o výzvach, pred ktorými stojí naša krajina, upozornil vo vystúpení k Dňu ústavy. Súčasne zdôraznil, že štýl a prístup aktérov by mal po voľbách 15. októbra umožniť ich spoluprácu, pretože podľa dnešného stavu nebude mať žiadna zo strán v budúcom parlamente väčšinu, ktorá by jej umožňovala vládnuť samostatne. Preto bude po voľbách potrebná báza pre rozhovory a rokovania medzi predstaviteľmi jednotlivých strán, dodal prezident. Najvyšší predstaviteľ ústavného súdu krajiny Gerhart Holzinger apeloval v pondelok na občanov, aby využili volebné právo a po dobrom zvážení odovzdali hlasy tým, ktorí podľa ich názoru budú zárukou zachovania právneho štátu, demokracie, hospodárskeho blahobytu a sociálneho pokoja v Rakúsku aj v budúcnosti.


Palmy pre francúzsky festival Cannes sa vyrábajú vo Švajčiarsku

ŽENEVA. Filmové ocenenie Zlaté palmy pre francúzsky filmový festival Cannes sú už vyrobené. Na ich výrobe sa podieľali zamestnanci švajčiarskej klenotníckej značky Chopard. Zlatá palma, francúzsky Palme d'Or, je najvyššie ocenenie, ktoré sa udeľuje na filmovom festivale v Cannes. Tento rok sa koná 71. ročník festivalu. Pozrite si proces výroby tohto významného filmového ocenenia.


Česko potrápili búrky, spôsobili veľké škody

PRAHA. Značné škody napáchali hlavne v Juhočeskom a Plzenskom kraji, ako aj na Vysočine búrky, ktoré zasiahli v priebehu noci na stredu Českú republiku. Ešte v sobotu predpoludním boli v Juhočeskom kraji bez elektrickej energie tisícky domácností, výpadky v zásobovaní elektrickým prúdom hlásili i z okresu Pelhřimov v kraji Vysočina. Na mnohých miestach sťažujú opravu poškodenej energetickej siete vyvrátené stromy. Zainteresovaní však predpokladajú, že vo väčšine lokalít by sa to i tak malo podariť v priebehu soboty, maximálne do nedeľného rána, vyplýva z informácií tamojších elektronických médií. Rozmary počasia narušili v niektorých oblastiach plynulosť železničnej dopravy, ktorá je napríklad obmedzená aj na trase České Budějovice-Plzeň v úseku medzi Hlubokou nad Vltavou a Zliví, či medzi Českými Budějovicami a hornorakúskym Linzom. Naopak na trase České Budějovice-Praha sa už prevádzku podarilo obnoviť. Zo Šumavy prišli správy o stovkách vyvrátených stromov. Tamojší národný park odporučil návštevníkom, aby počas víkendu nevstupovali na turistické trasy v oblasti aj s ohľadom na fakt, že množstvo stromov je nalomených a hrozí ich zrútenie. Na odstraňovaní následkov búrok budú hasiči v zasiahnutých oblastiach pracovať zrejme po celý víkend.


PODCAST ZOOMZoom: Žena, ktorá pomohla odštartovať vedeckú revolúciu

Maria Cunitzová bola skvelou vedkyňou v časoch, keď sa so ženami nerátalo.

Skúste sa vžiť do tejto situácie. Ste v 17. storočí a akoby nebolo dosť zlé, že pánom vášho domu aj osudov je nejaký muž, ešte sa aj chcete venovať vede. A to vede na tú dobu takej špičkovej, že jej poriadne rozumela len hŕstka európskych vzdelancov. Ale nielen preto je našou tohtotýždňovou hrdinkou nemecko-poľská astronómka Maria Cunitzová. Hovorí sa totiž o nej, že od čias starovekej Hypatie Alexandrijskej až do jej čias bola najrozhľadenejšou a najvzdelanejšou ženou a astronómkou sveta. A ešte čosi nám priniesla: zjednodušila myšlienky Johannesa Keplera tak, že sa mohli po Európe rozšíriť. Maria Cunitzová sa narodila do vzdelanej a relatívne zabezpečenej rodiny. Jej otec bol lekárom, matka dcérou popredného vedca tých čias. Malá Mária sa tak s vedou, alebo teda s predchodkyňou dnešnej vedy stretávala už od narodenia. Neskôr musela utekať pred náboženským prenasledovaním aj tridsaťročnou vojnou a spolu s mužom sa živila všelijako, najmä však prípravou rôznych chemikálií a medicín. Napokon, v tých časoch sa príliš nerozlišovalo medzi vedcom a alchymistom, ani medzi astrológom a astronómom. A na tomto poli je Cunitzovej najväčší prínos. V roku 1650 vydala na vlastné náklady slávny spis Urania Propitia, ktorý zásadným spôsobom zjednodušoval takzvané Rudolfínske tabuľky. Čo je ďalší slávny spis svojej doby: nič menšie, ako hviezdny a planetárny katalóg pozbieraný samotným Johannesom Keplerom, podľa dát a pozorovaní Tycha Brahe. To je ten, ktorý pracuje so zákonmi telies a s ich obehom po eliptických dráhach a s predstavou, že všetko obieha nie okolo Zeme, ale okolo Slnka. Tak ďaleko ale Maria Cunitozva nezašla. Jej kozmológia je akýmsi hybridom, kde Slnko a Mesiac obiehajú okolo Zeme a ostatné planéty okolo Slnka. A tiež jej tabuľky používali najčastejšie... nuž na astrológiu. No už fakt, že v tých časoch nielenže čosi podobné dokázala napísať, ale ešte aj ako žena a pod svojim menom, z nej robí zásadnú postavu. Nielen vedy, ale aj hnutia za zrovnoprávnenie žien. Preto je našou hrdinkou. Zomrela takto, 22. augusta, v roku 1664. Existuje spojenie medzi tým, ako je človek dobrý v matematike a systematickým prístupom k riešeniu problémov. Ukázal to nový výskum, ktorého sa zúčastnilo 200 univerzitných študentov. V atmosfére ďalšej exoplanéty dokázali astronómovia určiť chemické prvky. Superhorúci plynný obor KELT-9b sa nachádza 650 svetlených rokov od Zeme a v atmosfére má železo a titán. Ak veríte svojmu zraku, príliš to nerobte. Presnejšie, náš mozog vám často podhadzuje trochu iné veci, ako naozaj vidíte. Je to užitočné: pretože ako inak by ste chceli odraziť napríklad tenisovú loptičku, keby ste síce vedeli kde je, ale nevedeli, kam pôjde? Vedci teraz trochu poodhalili tento systém a ukázali, prečo sú vďaka nemu niektorí športovci úspešnejší ako iní.


Slováci postúpili do finále MS v hokejbale, vyhrali po nájazdoch

Slovensko - Česko 1:0 pp a sn (0:0, 0:0, 0:0 - 0:0, 3:2) rozhodujúci nájazd: Svitana Rozhodovali: Berezitzky - Friedli, 7592 divákov. zostava SR: Petrík (Mišovec) - Minárik, Káčer, Titka, Blahút, Bujdák, Zelenka, Tupý, Dejneka - Rampáček, Martinusík, Kollár - Hrivnák, Maděra, Oravec - Teplický, Svitana, Beniač - Božík, Piják, Slovák - Škultéty, Lipták. PARDUBICE. Slovenskí hokejbalisti zvíťazili v semifinále MS v Pardubiciach nad Českom 1:0 po samostatných nájazdoch a postúpili do finále. Slováci sa v boji o zlato stretnú v sobotu o 17:00 s Kanadou. Zápas mal vyrovnaný priebeh. V prvej tretine mali viac z hry Česi, v druhej Slováci. V tretej sa čakalo na chybu, obrany na čele s brankármi však pracovali výborne. Po 45 minútach nasledovalo predĺženie, v ktorom mohol najskôr rozhodnúť Svitana, na druhej strane mieril nepresne v gólovej šanci Kruček. Dve sekundy pred sirénou stálo na strane Slovenska šťastie, keď Bacovský vyslal svoju strelu iba do pravej žrde. Víťaza napokon určili samostatné nájazdy. V nich rozhodol v šiestej sérii Patrik Svitana. Slováci tak majú šancu získať svoj tretí titul svetového šampióna v sérii. Semifinálové derby medzi Českom a Slovenskom sledovalo v pardubickej aréne 7 592 divákov, čo je historický rekord návštevnosti na MS v hokejbale. Videli sme krásny hokejbal pred krásnou kulisou. Toto bola reklama na hokejbal a som šťastný, že Slovensko v ňom opäť hralo hlavnú úlohu. Jozef Ďuris, tréner SR: "Som veľmi šťastný, že sa nám podarilo postúpiť do tretieho finále za sebou. Videli sme krásny hokejbal pred krásnou kulisou. Toto bola reklama na hokejbal a som šťastný, že Slovensko v ňom opäť hralo hlavnú úlohu." Stanislav Petrík, brankár SR: "Je fantastické vyhrať v semifinále nad Čechmi na ich pôde a navyše po nájazdoch. Obrana hrala fantasticky. Zachránili ma aj žŕdky. Mal som teda šťastie, ale my sme mu išli naproti." Patrik Svitana, útočník SR: "Českého brankára som mal prečítaného, vyšli mi oba nájazdy. Musím pochváliť každého jedného chalana, odviedli sme skvelú prácu. V nedeľu nám nezostáva nič iné, iba urobiť to, prečo sme sem prišli." semifinále: Kanada - Grécko 5:0 (3:0, 1:0, 1:0) o 5. - 8. miesto: Portugalsko - India 4:3 (3:2, 0:1, 1:0) USA - Švajčiarsko 6:3 (2:1, 3:1, 1:1) o 11. - 12. miesto: Francúzsko - Haiti 4:1 (2:0, 1:0, 1:1) o 13. - 14. miesto: Hongkong - Veľká Británia 3:0 (0:0, 2:0, 1:0) o 15. - 16. miesto: Kajmanské ostrovy - Arménsko 3:6 (0:1, 2:3, 1:2) o 17. - 18. miesto: Libanon - Bermuda 3:2 (0:1, 0:0, 3:1)


Hranica tolerancia sa posúva, tvrdí Most o streľbe na dom rómskej rodiny

Most vyzýva ľudí, aby neboli ľahostajní a netvárili sa, že incident sa ich netýka.

BRATISLAVA. Strana Most-Híd vyzýva ľudí, aby neboli ľahostajní a netvárili sa, že incident v osade Pohronská Polhora pri Brezne sa ich netýka. Ako sa uvádza v stanovisku strany, ktoré vo štvrtok agentúre SITA poskytla hovorkyňa Klára Debnár, prípad poukazuje na to, ako sa postupne posúvajú hranice tolerancie. „Vyčíňanie tohto druhu je neospravedlniteľné. Vyostruje napätie, rozdeľuje spoločnosť. Žiaľ, podobný útok strelnou zbraňou sa na Slovensku neudial prvýkrát,“ píše Most-Híd. Strana zároveň upozorňuje, že ozbrojenci na rodinný dom nestrieľali len na Horehroní, pred rokmi sme boli svedkami podobným útokom v Hornej Kráľovej a Partizánskom. „Strana Most-Híd odsudzuje aj tento útok a vyzýva orgány činné v trestnom konaní o urýchlené a dôkladné vyšetrenie incidentu,“ vyzýva vládna strana. Streľba na ľudí zo zábavy je podľa splnomocnenca vlády pre rómske komunity Ábela Ravasza, ktorého nominovala strana Most-Híd, cez hranicu. „Nad takýmto konaním sa nedá mávnuť rukou a povedať si „však sa nič nestalo“. Stalo sa! Miera empatie voči Rómom je na Slovensku beztak nízka. Ak sa nešťastie stane Rómom, veľká časť ľudí má pocit, že sa ich to netýka, že sa to predsa týka tých druhých,“ uviedol pre agentúru SITA Ravasz.Podľa Ravasza je za to zodpovedná spoločnosť, ktorá toleruje, a žiaľ častokrát aj podporuje, rozdeľovanie na „nás“ a „ich“, na „lepších“ a „menejcenných“. „Takéto zmýšľanie je nebezpečné, takéto zmýšľanie vedie k nepokojom a zbytočným konfliktom,“ zdôraznil. V nedeľu 8. októbra večer krátko po 21:00 streľba zo samopalu zasiahla rodinný dom v Pohronskej Polhore v okrese Brezno, v ktorom sa nachádzala sedemčlenná rómska rodina vrátane piatich detí. Podľa riaditeľa hliadka z Obvodného oddelenia PZ v Brezne prišla v nedeľu 8. októbra na miesto činu po ohlásení možnej streľby a skutok potvrdila. Polícia ihneď začala rozsiahle pátranie a v krátkom čase našli automobil Škoda Forman, z ktorého sa strieľalo, a zatkli troch podozrivých mladých ľudí. Ide o trojicu mladých mužov, dvaja vo veku 24 rokov a jeden 27-ročný. Vyšetrovateľ obvinil zo zločinu nedovoleného ozbrojovania a obchodovania so zbraňami a z prečinu výtržníctva 24-ročného Martina z Michalovej, ktorý strieľal zo samopalu vzor 58 československej výroby. Druhým obvineným je 27-ročný Stanislav, ktorý šoféroval vozidlo a bol u neho schovaný rozobraný samopal, z ktorého sa strieľalo. Títo dvaja podozriví boli 11. októbra vzatí do väzby pre obavu z pokračovania v trestnej činnosti. Tretí zúčastnený nie je stíhaný a je v pozícii svedka. V dome prvého podozrivého, ktorému patril samopal, polícia našla aj tri guľové zbrane s puškohľadom, jednu pištoľ kalibru 9 milimetrov a približne 500 nábojov rôzneho kalibru.


Spor Babiša s Hamáčkom o novom ministrovi kultúry trvá

Babiš síce podpredsedu ČSSD Šmardu do vlády navrhol, ale prezident Zeman návrh odmietol.

PRAHA. Český premiér a šéf hnutia ANO Andrej Babiš nepresvedčil šéfa ČSSD Jana Hamáčka, aby mu priniesol iné meno kandidáta na post ministra kultúry. Informoval o tom v pondelok spravodajský server iDNES.cz. "Trváme na tom, aby bola dodržiavaná koaličná zmluva. Nikam sme sa neposunuli," povedal Hamáček po pondelňajšom rokovaní s Babišom na Úrade vlády, kde sa pokúsili vyriešiť problém, ktorý ohrozuje existenciu koalície ANO a ČSSD. "Sociálna demokracia nebude navrhovať zmenu kandidáta," povedal Hamáček. Pokiaľ nebude mať ČSSD možnosť ovplyvňovať to, kto bude za ňu vo vláde, nemá podľa neho vo vláde čo robiť. Babiš síce podpredsedu ČSSD Michala Šmardu do vlády koncom mája navrhol, ale prezident Miloš Zeman jeho nomináciu neakceptoval a Babiš tvrdí, že názor na neho zmenil aj on. "Súhlasím s prezidentom, že to nie je človek, ktorý je vhodný na kultúru. Je to špecifický rezort, na ktorý je potrebné ovládať jazyky, reprezentovať, byť vzdelaný, mať znalosti a byť akceptovaný odbornou verejnosťou. Neviem si vôbec predstaviť, že by som pána Šmardu predstavoval vo Viedenskej štátnej opere rakúskemu kancelárovi alebo že by som v Národnej galérii hovoril francúzskemu prezidentovi, že tento pán je minister kultúry Českej republiky," napísal podľa iDNES.cz Babiš na Facebooku. V rozhovore pre iDNES v nedeľu český premiér povedal, že mu so Šmardom došla trpezlivosť, keď ministerku financií Alenu Schillerovú označil za "Kalouska v sukni".


Nováčik chce hrať v Tipsport lige pred plnými tribúnami

Klub HK Dukla Ingema Michalovce nemá v najvyššej súťaži veľké oči.

MICHALOVCE. Hokejisti HK Dukla Ingema Michalovce vstúpia do premiérovej sezóny v najvyššej slovenskej súťaži s cieľom prilákať ľudí na zimný štadión a tým im splatiť dôveru aj za predošlé sezóny. Podľa trénera Miroslava Chudého bude dôležité nemať veľké oči a sústrediť sa na každý zápas. V kádri nechýba viacero skúsených hráčov i legionárov vrátane prvého Holanďana v slovenskej lige. Ním sa stane 29-ročný obranca Mike Dalhuisen, ktorý odohral 12 sezón v nižších zámorských súťažiach. Do Michaloviec zamieril po ročnom pôsobení v Nemecku aj ako náhrada za jedného z dvojice Cody Sol - Alex Miner-Barron, ktorí sa napriek predbežnej dohode s klubom ospravedlnili z rôznych príčin. "Dalhuinsena nám odporučil práve Miner-Barron. Zistili sme si o ňom nejaké veci, pred dvomi rokmi sa o neho zaujímala aj Banská Bystrica. Je to hráč, ktorý si vie spraviť rešpekt na ľade, zároveň je to aj ofenzívny obranca. Veľa si od neho sľubujeme. Myslím si, že bude prínos pre našu ligu, hoci je to Holanďan. Je to však hráč, ktorý kariéru odohral v Amerike," prezradil tréner Miroslav Chudý. Brankári: Vladimír Glosár, Filip Surák, Tomáš Tkáčik, Adam Trenčan Obrancovia: Martin Bdžoch, Mike Dalhuisen, Daniel Hančák, Ladislav Hopkovič, Marek Kolba, Konsta Mesikämmen, Damián Novický, Alexander Zekucia Útočníci: Peter Boltun, Dominik Borov, Samuel Chalupa, Peter Galamboš, Matej Giľák, Dávid Hájnik, Lukáš Hamráček, Tomáš Hričina, Lukáš Hvila, Aki Juusela, Lukáš Lačný, Christophe Lalancette, Jakub Linet, Marek Mašlonka, Radoslav Meszároš, Jakub Ragan, Igor Safaralejev, Samuel Salonen, Adam Stripai, Lukáš Toma Okrem Holanďana chýbal na prvých spoločných tréningoch na ľade aj Kanaďan Christophe Lalancette, obaja by sa však mali k tímu pripojiť v najbližších dňoch. V tíme nováčika Tipsport Ligy je viacero skúsených hráčov, ktorí majú za sebou stovky zápasov v najvyššej súťaži. Patria k nim Lukáš Hvila, Daniel Hančák, Peter Boltun, Tomáš Hričina i Peter Galamboš, ktorý sa po ročnom pôsobení v Košiciach presunul ešte viac na východ republiky. "Teším sa najmä na to, že dostanem väčší priestor a túto dôveru chcem splatiť. Po vlaňajšej skúsenosti v Košiciach, keď som nemal až takú dôveru trénera, sa teším na novú výzvu. Tréner Chudý ma pozná z krátkeho spoločného pôsobenia v Banskej Bystrici a vie, čo môže odo mňa očakávať. Verím, že hokejový boom vydrží čo najdlhšie a že fanúšikovia budú stáť pri nás," uviedol Galamboš. Skúsený center si uvedomuje, že jeho tím nebude patriť k najväčším favoritom súťaže. "Cieľ každého z nás je minimálne predkolo play off. Už minulá ligová sezóna bola dosť vyrovnaná a myslím si, že tentoraz to bude mať ešte väčšie grády. Je tam 7-8 mužstiev, ktoré sú nabité a my sa budeme musieť prepracovať na miesto v play off," poznamenal Halamboš. Z Košíc zamieril do Michaloviec aj útočník Tomáš Hričina. "Bude pre mňa špeciálne hrať proti Košiciam, ale teším sa na to. Celkovo očakávam, že na štadióne v Michalovciach to bude počas sezóny živé. Veľké derby bude s Košicami, zaujímavé to bude aj so Slovanom, ale aj s ďalšími mužstvami. Pre hráčov je dôležité, aby bol fanúšik siedmy hráč mužstva. Očakávame, že nás budú hnať vpred," poznamenal Hričina. Hričina v Košiciach skončil aj napriek tomu, že klub s ním pôvodne počítal. "S pánom Janom Šťastným (gen. manažér HC Košice) sme sa rozprávali o ich predstave môjho pôsobenia v tíme. Myslím si, že ešte pred tým, ako som ja podpísal zmluvu, podpísali nejakých hráčov a ja by som asi nemal priestor v prvých troch formáciách. Preto sa naše cesty korektne rozišli, všetci sme pochopili situáciu. V Michalovciach budem mať asi vyšší ice time, než by som mal v Košiciach, no viem, že to bude závisieť predovšetkým od mojich výkonov," poznamenal Hričina. Podľa trénera Miroslava Chudého je už káder prakticky uzavretý, jedno voľné miesto je ešte v defenzíve. V kádri zatiaľ figurujú piati legionári. Piatok 9. augusta: Michalovce - Miškovec (17.30) Sobota 10. augusta: Banská Bystrica - Michalovce (17.30) Utorok 13. augusta: Michalovce - Black Wings Linz (17.30) Štvrtok 15. augusta: Michalovce - Debrecín (17.30) Štvrtok 22. augusta: Nice - Michalovce (Tatranský pohár, 15.00) Piatok 23. augusta: HK ŠKP Poprad - Michalovce (Tatranský pohár, 19.00) Nedeľa 25. augusta: o umiestnenie (Tatranský pohár) Streda 28. augusta: Michalovce - MHK 32 Liptovský Mikuláš (17.30) Piatok 30. augusta: HC Košice - Michalovce (16.00) Štvrtok 5. septembra: Michalovce - HC Košice (17.30) Piatok 6. septembra: Miškovec - Michalovce (18.00) "Zháňali sme aj slovenských hráčov, ale nie je jednoduché dostať ich na východ. Podarilo sa nám získať najmä tých, ktorí sú z nášho regiónu alebo majú k nemu vzťah. U zahraničných hráčov idete často takpovediac naslepo, hoci si niečo o nich zistíte. Dúfam, že sme sa správne trafili. Situáciu nám trochu komplikovali Sol a Miner-Barron, ktorí nám na poslednú chvíľu oznámili, že neprídu. Nahradili sme ich Dalhuisenom. Potrebujeme doriešiť ešte jedno miesto, inak si myslím, že na naše možnosti sme tím poskladali dobre," uviedol Chudý. Skúsený kormidelník už postup do najvyššej súťaže vybojoval s Novými Zámkami i Detvou, pôsobil aj vo Zvolene a v Banskej Bystrici. V michalovskom tíme bude mať viacerých hráčov, pre ktorých pôjde o prvú skúsenosť s Tipsport ligou, preto bude dôležité aj obdobie prípravných zápasov, v ktorých narazia aj na ligových súperov. "Pripravujeme sa na to. Máme v kádri viacero hráčov, ktorí hrali v uplynulých dvoch sezónach barážové stretnutia, prípadne si prešli inými ťažkými zápasmi. Najvyššia súťaž však bude niečo iné než 1. liga. V nej bude každý zápas ťažký, v nižšej súťaži bolo takých menej," uviedol tréner Chudý. "Adaptácia na súťaž asi nejaký čas potrvá, ale máme mnohých hráčov, ktorí už niečo absolvovali a myslím si, že nie sú ničím iní od hráčov v ostatných mužstvách," poznamenal Chudý, ktorý povedie michalovskú Duklu spoločne s asistentmi Richardom Šechným, Petrom Bartošom a trénerom brankárov Imrichom Petríkom. Michalovská Dukla vstúpi do premiérového ročníka s cieľmi typickými pre nováčika. "Nemôžeme mať veľké oči, musíme ísť skromne zápas po zápase. Máme vnútorné ciele, ktoré si každý tím musí dať. Chceme hrať tak, aby bol náš "zimák" plný. Uvidíme, čo z toho vypáli. O konkrétnom želanom umiestnení nechceme hovoriť, pretože až čas ukáže, na čo budeme mať. Veľmi sa teším na našich fanúšikov. Dva roky sme pracovali na tom, aby sme sa dostali tam, kde sme teraz. Tí ľudia si to zaslúžili, pretože aj oni na tom majú veľkú zásluhu," poznamenal Miroslav Chudý.


Nie je môj prezident. Američania protestovali proti Trumpovi

Tisícky obyvateľov vyšli do ulíc New Yorku, Bostonu, Filadelfie, Seattlu, Portlandu, San Francisca i Washingtonu.

WASHINGTON. Víťazstvo republikána Donalda Trumpa v amerických prezidentských voľbách vyvolalo v stredu večer miestneho času rozsiahle demonštrácie po celých Spojených štátoch. V Trumpovom domovskom New Yorku ľudia kráčali po 6. avenue vo štvrti Manhattan smerom k mrakodrapovému sídlu Trump Tower, ktoré slúži aj ako ústredie jeho obchodného konglomerátu. Početné zástupy sa sformovali tiež pred Trump International Hotel and Tower v Chicagu, kde demonštranti spôsobili dopravné obmedzenia. "Žiadny Trump!" "Žiadny Ku-klux-klan!" "Žiadni fašisti v USA!" skandovali davy podľa denníka Chicago Tribune, ktorý citovala agentúra DPA. Podobné slogany sa ozývali aj v iných mestách; v Bostone sa objavili transparenty s nápisom "Prinútil Ameriku znova nenávidieť", čo je narážka na jeho predvolebný slogan. V hlavnom meste Washington sa protestujúci vydali 15. ulicou smerom k Bielemu domu, skandujúc "Láska a nie nenávisť". Na západnom pobreží USA v Seattli vyzývali demonštranti "Povstaňte! Vzdorujte!" Napätá situácia bola aj v Portlande, kde nespokojenci pálili štátnu zástavu, ako aj v Oaklande, kde pochodujúci demonštranti rozbíjali oká, podpaľovali kontajnery a zanechávali na budovách grafity. Takmer 24 hodín po tom, ako sa republikánsky kandidát stal víťazom prezidentských volieb, mnohí stúpenci jeho demokratickej súperky Hillary Clintonovej začali verejne prejavovať frustráciu a obavy o budúcnosť krajiny. Na internetových sociálnych sieťach sa čoskoro objavil aj hashtag #NotMyPresident (Nie je môj prezident). Trump vyvolal počas intenzívnej predvolebnej kampane pobúrenie určitej časti nielen americkej verejnosti mnohými kontroverznými výrokmi vrátane navrhovaného zákazu vstupu moslimom do krajiny, označením Mexičanov za sexuálnych násilníkov a zločincov či plánom výstavby protiimigračného múru na mexicko-amerických hraniciach.


Svetová jednotka bojovala až v troch setoch, potvrdila úlohu favoritky

Pozrite si súhrn stredajších výsledkov druhého kola ženskej dvojhry na grandslamovom turnaji Australian Open.

MELBOURNE. Nemecká tenistka Angelique Kerberová sa prebojovala do tretieho kola dvojhry na grandslamovom turnaji Australian Open v Melbourne. Najvyššie nasadená obhajkyňa titulu si v druhom kole poradila s krajankou Carinou Witthöftovou 6:2, 6:7 (3), 6:2 a dala si darček k 29. narodeninám. "Môj sviatok oslavujem v Austrálii a na narodeniny väčšinou vždy hrám zápas. Teraz som v pozícii obhajkyne titulu, čo je pre mňa nová úloha. Pociťujem väčší tlak, no snažím sa užívať si to na kurte. Na arénu Roda Lavera mám iba tie najkrajšie spomienky, vždy sa sem rada vraciam," povedala pre agentúru dpa. (celková dotácia 50 miliónov austrálskych dolárov, tvrdý povrch) Jelena Jankovičová (Srb.) - Julia Görgesová (Nem.) 6:3, 6:4 Svetlana Kuznecovová (8-Rus.) - Jaimee Fourlisová (Austr.) 6:2, 6:1 Alison Riskeová (USA) - Šuaj Čang (20-Čína) 7:6 (7), 4:6, 6:1 Angelique Kerberová (1-Nem.) - Carina Witthöftová (Nem.) 6:2 6:7 (3), 6:2 Duan Jing-Jing (Čína) - Varvara Lepchenková (USA) 6:1, 3:6, 10:8 Venus Williamsová (13-USA) - Stefanie Vögeleová (Švajč.) 6:3, 6:2 Jelina Svitolinová (11-Ukr.) - Julia Boserupová (USA) 6:4, 6:1 Anastasia Pavľučenkovová (24-Rus.) - Natalia Vichľancevová (Rus.) 6:2, 6:2 Kristýna Plíšková (ČR) - Irina Camelia Beguová (27-Rum.) 6:4, 7:6 (8) Eugenie Bouchardová (Kan.) - Šuaj Pcheng (Čína) 7:6 (5), 6:2 Sorana Cirsteová (Rum.) - Carla Suarezová Navarrová (10-Šp.) 7:6 (1), 6:3 Coco Vandewegheová (USA) - Pauline Parmentierová (Fr.) 6:4, 7:6 (5) Mona Barthelová (Nem.) - Monica Puigová (29-Portor.) 6:4, 6:4 Ashleig Bartyová (Austr.) - Shelby Rogersová (USA) 7:5, 6:1 Garbine Muguruzová (7-Šp.) - Samantha Crawfordová (USA) 7:5, 6:4 Karolína Plíšková (ČR-5) - Anna Blinkovová (Rus.) Jelena Ostapenková (Lot.) - Julia Putincevová (Kaz.-31) Daria Gavrilovová (Aus.-22) - Ana Konjuhová (Chor.) Danka Koviničová (Č. Hora) - Timea Bacsinszká (Švaj.-12) Jelena Vesninová (Rus.-14) - Mandy Minellová (Lux.) Jennifer Bradyová (USA) - Heather Watsonová (V. Brit.) Alizé Cornetová (Fr.-28) - Maria Sakkariová (Gréc.) Mirjana Lučičová-Baroniová (Chor.) - Agnieszka Radwanská (Poľ.-3) Dominika Cibulková (SR-6) - Chsieh Su-wej (Taiw.) Sara Erraniová (Tal.) - Jekaterina Makarovová (Rus.-30) Caroline Wozniacka (Dán.-17) - Donna Vekičová (Chor.) Naomi Osaková (Jap.) - Johanna Kontová (V. Brit.-9) Barbora Strýcová (ČR-16) - Andrea Petkovicová (Nem.) Océane Dodinová (Fr.) - Caroline Garciová (Fr.-21) Nicole Gibbsová (USA) - Irina Falconiová (USA) Lucie Šafářová (ČR) - Serena Williamsová (USA-2)


Jedinou úlohou amerických síl v Sýrii je podpora teroristov, uviedol Asad

V krajine je aktuálne približne dvetisíc amerických vojakov.

MOSKVA. Jedinou úlohou, ktorú Spojené štáty realizujú v Sýrii, je podpora teroristov. Pre grécke médiá to vo štvrtok vyhlásil sýrsky prezident Bašár Asad, ktorého citovala agentúra TASS. "Všetci dobre vieme, že jedinou misiou, ktorú USA plnia v Sýrii, je podpora teroristov, bez ohľadu na ich názov alebo meno ich frakcií," odpovedal Asad na otázku ohľadom slov amerického prezidenta Donalda Trumpa, že misia Spojených štátov v Sýrii už bola dokončená. Trump koncom marca povedal, že po ukončení vojenskej operácie proti extrémistickej organizácii Islamský štát je prítomnosť amerických vojakov v Sýrii zbytočná. Zároveň dodal, že Washington čoskoro stiahne svoje sily z tejto blízkovýchodnej krajiny. Stála vyslankyňa USA pri OSN Nikki Haleyová však v apríli vyhlásila, že Spojené štáty neodídu zo Sýrie, pokiaľ nesplnia svoje úlohy. Podľa šéfa Centrálneho velenia armády USA (Centcom) Josepha Votela je prítomnosť americkej armády v Sýrii potrebná pre stabilizovanie situácie v oblastiach oslobodených od teroristov, zabezpečenie návratu civilistov do svojich domovov a dlhodobú obnovu počas stabilizačného obdobia. V Sýrii je aktuálne približne 2000 amerických vojakov. "Keď teroristi vo východnej Ghúte zaznamenali porážku, Spojené štáty, Francúzsko, Británia a ich ďalší spojenci, ktorí chcú destabilizovať Sýriu, prišli o jeden zo svojich hlavných tromfov. To je príčina, prečo museli zaútočiť na sýrsku armádu so zámerom zvýšiť morálku teroristov a predísť tomu, aby sýrska armáda oslobodila viac oblastí," uviedol Asad.


Jadrová vojna Indie s Pakistanom by spôsobila hlad na celom svete
 Spor o Kašmír
 Zostrelili dve lietadlá
Čo by spôsobila vojna

BRATISLAVA. Miliarda ľudí by vyhladovala na smrť a ďalšie stovky miliónov by zomreli na choroby či pri bojoch o jedlo. Ak by konflikt medzi Indiou a Pakistanom prepukol do regionálnej nukleárnej vojny, ovplyvnil by dianie na celom svete. Naznačuje to staršia štúdia, ktorej autorom je americký odborník na medicínu Ira Helfand. India a Pakistan majú dlhodobý územný spor, ktorý už trikrát prerástol do vojny. Vzťahy medzi dvoma krajinami sa pred dvoma týždňami vyostrili po atentáte v indickej časti Kašmíru. Tento týždeň v utorok indické vzdušné sily vykonali nálet v Pakistane. V stredu Pakistan zostrelil dve indické vojenské lietadlá. "Aj územne obmedzená jadrová vojna, ktorá sa odohráva ďaleko, je hrozbou, ktorá by mala znepokojovať každého na planéte," povedal pre magazín New Scientist Helfand v roku 2007. "Vzhľadom na dáta máme dôvod báť sa." V štúdii sa Halfand pokúsil zmapovať celosvetové dôsledky toho, keby India a Pakistan odpálili sto jadrových hlavíc so silou 15 kiloton TNT. Predošlé štúdie ukazovali, že podobný konflikt by do atmosféry uvoľnil päť miliónov ton čiernych sadzí. Následkom toho by klesla teplota na Zemi v priemere o 1,25 stupňa Celzia, čo by ovplyvnilo pestovanie plodín. Obzvlášť ohrozené by boli krajiny, ktoré sú závislé od dovozu obilia, ako napríklad Malajzia, Južná Kórea, Taiwan a krajiny južnej Afriky. Sto jadrových hlavíc by mohlo zničiť aj tridsať až štyridsať percent svetovej ozónovej vrstvy, čo by viedlo k uhynutiu niektorých plodín. "Len od hladu by zomrela viac ako miliarda ľudí," usudzuje Helfland. V hladujúcom svete by sa ďalej rozšírili epidémie cholery či týfusu. V niektorých častiach sveta by sa o jedlo viedli vojny.


Dom v ktorom Trump strávil detstvo má nového majiteľa

WASHINGTON. Dom, v ktorom súčasný americký prezident Donald Trump strávil detstvo, predali za 2,4 milióna dolárov. Informoval o tom americký denník The Politico. Rodinný dom s plochou 185,8 metra štvorcových stojí v newyorskej štvrti Queens. Na sídlisku Jamaica Estates, určenom pre strednú vrstvu, ho v roku 1940 dal postaviť otec súčasného prezidenta Fred Trump. V dome je päť spální, štyri kúpeľne, krb i zimná záhrada. Nehnuteľnosť vlani v decembri kúpil realitný maklér Michael J. Davis za 1,39 milióna dolárov a teraz ju predal za 2,4 milióna dolárov. Meno nového majiteľa domu nebolo zverejnené. "Tento dom je niečo viac ako len nehnuteľnosť. Nehnuteľnosti, za ktorými sa skrýva zvláštny príbeh, idú do dražby podobne ako umelecké diela," vysvetlil predstaviteľ aukčnej siene, kde sa dom predával. Denník The Politico pripomenul, že Trump počas predvolebnej kampane vyhlásil, že by chcel kúpiť dom, v ktorom strávil detstvo. Biely dom zatiaľ predaj domu v štvrti Queens nekomentoval.


Dvojicu podozrivú z vlaňajšieho útoku v Barcelone prepustili na slobodu

Útok dodávkou v centre Barcelony, ako aj o niekoľko hodín neskôr zmarený útok v meste Cambrills si 17. augusta 2017 vyžiadali 16 obetí.

PARÍŽ. Dve podozrivé osoby, ktoré v utorok zadržali v departmáne Haute-Garonne na juhozápade Francúzska v súvislosti s teroristickými útokmi v Katalánsku z augusta 2017, sú opäť na slobode. Ako informovala v stredu večer tlačová agentúra DPA s odvolaním sa na francúzske justičné zdroje, momentálne nič nenasvedčuje tomu, že by obaja podozriví boli zapletení do predmetných akcií. Teroristický útok dodávkou na triede La Rambla v centre Barcelony, ako aj o niekoľko hodín neskôr zmarený útok v pobrežnom meste Cambrills si 17. augusta 2017 vyžiadali 16 obetí, vyše 130 ďalších ľudí utrpelo sčasti ťažké zranenia. K zodpovednosti za útoky sa prihlásila teroristická organizácia Islamský štát. Španielske úrady už v utorok naznačili, že vtedy zadržaní podozriví nemajú priamu spojitosť so spomínanými útokmi.


Vianočné tipy: Akým darčekom prekvapíte fanúšika automobilov?

Vhodný darček nájdete v každej cenovej hladine.

Klasické ponožky a pena na holenie vraj už nie sú v kurze? Vybrali sme pre vás viacero nápadov, ako potešiť, prekvapiť (a neuraziť) fanúšika automobilov. Vhodný darček preňho nájdete v každej cenovej hladine. Máte v rodine niekoho, kto sa rád vŕta vo svojom aute? Vyberať mu konkrétne náhradné diely je riziko, nemusíte sa trafiť do jeho vkusu. Automobilového kutila však určite poteší spotrebný materiál, ktorý využije pri opravách auta aj iných domácich prácach. Pripravte mu darčekový kôš, v ktorom namiešate napríklad sťahovacie viazacie pásky, náhradné jednorazové čepele, sprej WD-40, pracovné rukavice a spojovací materiál ako sekundové lepidlo či striebornú textilnú pásku známu ako duct tape. Má váš budúci obdarovaný staršie auto, no obľubuje technológie a chce využívať všetky najnovšie funkcie svojho smartfónu aj za jazdy? Poteší ho kvalitný držiak alebo bluetoothový adaptér, ktorým si môže telefón pripojiť aj k staršiemu audiosystému cez 3,5-milimetrový audiokábel. Z nemeckého Amazonu si napríklad môžete objednať adaptér Anker SoundSync. Ak sa rozhodnete pre držiak na telefón a nechcete obdarovaného uraziť, vyberajte spomedzi tých kvalitnejších. Naším favoritom je modulárny systém RAM Mounts - pri ňom si z jednotlivých dielov vyskládáte svoj "držiak snov". Kupovať špeciálne náradie ako kľúč na vypúšťací ventil olejovej vane na autá konkrétnej značky je rizikové. Radšej stavte na istotu a kutila obdarujte druhom náradia, ktorého zdanlivo nikdy nie je dosť a mať ho v dielni dvojmo nie je na škodu - poteší napríklad kvalitná sada skrutkovačov alebo bitov či montážne kľúče. Druhou možnosťou je vreckový nožík či "multifunkčné náradie" kombinujúce viac nástrojov do jedného celku. Zo značiek odporúčame imidžové stálice - Victorinox pre jednoduchšie nože a Leatherman pre zložitejšie multitooly. Ponúkame tri anglické tipy z vlastnej knižinice: Pravdou je, že skutočný potenciál našich áut môžeme využiť len málokedy. Kto jazdí rýchlo a športovo po verejných cestách, ohrozuje nielen seba, ale aj ostatných. Najbezpečnejšou voľbou je nechať autíčkara vyblázniť sa na aute - doma v obývačke. Darovať môžete jednu z najnovších konzolových alebo počítačových hier, ako napríklad Forza Horizon 3, F1 2016 či Driveclub - posledná menovaná dokonca podporuje headset pre virtuálnu realitu Playstation VR. Samozrejme, k najnovším hrám budete potrebovať aj novú konzolu. Zážitok z hry môže výrzane zvýšiť aj kvalitný volant, napríklad Logitech G29. Je darčekový recipient fanúšikom konkrétnej značky? Motív je tým pádom vybratý dopredu - kúpte mu kus oblečenia, prívesok na kľúče, obal na telefón či iný doplnok s logom jeho obľúbenej automobilky. V tomto prípade by sme sa však vyhýbali "neznačkovým" produktom, ktoré sa predávajú na jarmokoch - hoci z ponuky päťdesiatich rovnakých kľúčeniek vyberiete tú so správnym logom, stále pôjde o fejk. Prakticky všetky automobilky, počnúc Škodou až po BMW, ponúkajú svoju kolekciu oblečenia a doplnkov. tieto sú síce predražené, ale väčšinou aj veľmi pekné a kvalitné. Kovovým modelom áut by sme sa vyhli, nie je s nimi žiadna zábava, nedá sa s nimi poriadne hrať a väčšinou len tak stoja na poličke a zbierajú prach. Riešenie však prináša Lego. Lego už nie sú len hračky pre deti. Dánsky výrobca v poslednej dobe rozširuje portfólio o stavebnice určené pre dospelých, ktorí sú deťmi v kútiku duše a chcú si svoje vysnívané auto aspoň postaviť z kociek. Zo série Lego Creator sú v ponuke stavebnice pôvodného Mini a Ferrari F40, oboje za cenu okolo 90 eur. Kto má do vrecka hlbšie, môže zvoliť stavebnicu Lego Technic Porsche 911 GT3 RS s pohyblivými piestmi v motore a funkčnou prevodovkou a spojkou - za cenu vyše 300 eur. Tento text ste mohli čítať vďaka tomu, že platíte za obsah. Vážime si to.


Mexiko zatvorilo tábor pre utečencov pri hranici s USA

Mnohých migrantov z mesta Piedras Negras previezli autobusmi do susedných štátov.

MEXIKO. V mexickom meste Piedras Negras v štáte Coahuila zatvorili dočasný tábor pre utečencov. Za uplynulé dva týždne odtiaľ hlásili 1600 migrantov zo Strednej Ameriky. Mnohých z nich previezli autobusmi do susedných štátov, čo viedlo k sťažnostiam, že zástupcovia štátu Coahuila len chceli vyčistiť priestor v prázdnej továrenskej budove. Tábor zatvorili v utorok, teda o deň skôr ako plánovali. Počet migrantov v centre od minulého týždňa stále klesal po tom, ako mnohí utečenci získali humanitárne víza a odišli do iných miest, kde majú väčšiu možnosť nájsť si zamestnanie. Migranti prichádzali k hraniciam v nádeji, že sa im podarí požiadať o azyl v Spojených štátoch. Mexické úrady ich však poslali do tábora a každý deň umožnili len niektorým z nich požiadať o azyl v texaskom meste Eagle Pass.


Ak milujete seriály, Netflix vás v júni nepoteší. Spolieha sa na stand-upy

BRATISLAVA. Hoci na Slovensku zúri novembrové počasie, Netflix sa už chystá na letné prázdniny. Inak si nemožno vysvetliť ponuku na jún. Oproti predošlým mesiacom, ktoré mali vždy aspoň trojicu nových seriálov s netradičnou myšlienkou, šiesty mesiac v roku patrí na videostreamovacej službe stand-upom. Ponúkne ich až štyri. Ani jeden z komikov pritom nie je svojou popularitou na úrovni Kevina Harta či Ellen DeGeneresovej. Dôvod užívať si dažďové kvapky s pohodlia domova by mohla dať ešte druhá sezóna seriálu Dark, ale aj kórejský fantasy príbeh Arthdal Chronicles. Pútavo a veľmi súčasne znie indická dystopia Leila. Pozrite si júnovú ponuku Netflixu v júni: Arthdal Chronicles (seriál) S bližšie nešpecifikovaným dátumom premiéry prichádza na Netflix ďalšia juhokórejská novinka. Arthdal Chronicles si dáva za cieľ priblížiť vznik civilizácie a národov v dávnych časoch. Je to príbeh mýtických hrdinov, jednoty a lásky ľudí z virtuálnej krajiny Arth. Miranda Sings Live... Your Welcome (stand-up) Colleen Ballinger si vďaka svojmu alter ego, ktoré nazvala Miranda Sings, získala až dve miliardy pozretí na svojom youtubovom kanáli. V netflixovskom stand-upe bude fanúšikom čítať zo svojho denníka, ale aj zaspieva tie najzvláštnejšie komentáre, aké dostala. 3% III. (seriál) V nie až tak vzdialenej budúcnosti sa len istý počet ľudí môže stať súčasťou privilegovanej skupiny. I Am Mother (film) Sci-fi triler I Am Mother sa zaoberá životom tínedžerky, ktorá je prvým ľudským dieťaťom vo výchove robotickej Matky. Stroj vznikol so zámerom znovu zaľudniť planétu po tom, ako predošlá generácia ľudí vyhynula. The Black Godfather (dokument) Avant je sivou eminencou americkej hudby. Vďaka svojej spoločenskej i zákulisnej obratnosti mohol prispieť k výnimočnosti dedičstva ikon, ako sú Bill Withers, Quincy Jones, Muhammad Ali či exprezidenti Bill Clinton a Barack Obama. The Chef Show (seriál) Osemdielny seriál, ktorý nie je len o varení. Jedlo je podľa tvorcov vynikajúcou príležitosťou pre stretávanie, a tak sa herec Jon Favreau a hviezdny kuchár Roy Choi budú stretávať so známymi osobnosťami, pred ktorými zaexperimentujú so svojimi najobľúbenejšími receptmi. Designated Survivor III. (seriál) Člen americkej vlády sa náhle stáva prezidentom po tom, ako zvyšok vrátane dovtedy najmocnejšieho muža planéty zabije katastrofický útok. Rolling Thunder Revue: A Bob Dylan Story by Martin Scorsese (dokument) Rolling Thunder Revue: A Bob Dylan Story by Martin Scorsese zachytáva problémy Ameriky v roku 1975, ale aj radostnú hudbu Boba Dylana, o ktorú sa na jeseň toho roku podelil. S jednej časti dokument, z ďalšej koncertný film a z inej sen. Jo Koy: Comin’ In Hot (stand-up) Komik Jo Koy sa vracia, aby svoje publikum vyškolil vo výchove mileniálov, ale aj o filipínskych tradíciách. Leila (seriál) Leila je indickým dystopickým seriálom, ktorý sa odohráva vo vymyslenej krajine Aryavarta. Tamojšia vláda je posadnutá spoločenskou čistotou a pod týmto tlakom zavádza totalitárske praktiky. Murder Mystery (film) Newyorský policajt a jeho manželka sa stanú hlavnými podozrivými z vraždy staršieho miliardára Malcolma Quincea, ktorého spoznali náhodne v lietadle cestou na európsky výlet. Adam Devine: Best Time of Our Lives (stand-up) Kritikmi vyzdvihovaný komik Adam Devine porozpráva vo svojom komediálnom špeciáli, prečo je dospievanie také zlé a ako vo svojich 21 rokoch takmer zomrel. Beats (film) Tínedžerského hudobného génia a skrachovaného strážnika na strednej škole spojí láska k hip-hopu. Spoločne vynaložia úsilie, aby prerazili na hudobnej scéne a zároveň sa zbavili démonov minulosti. Dark II. (seriál) V druhej sérii parapschologického seriálu sa Jonas nachádza v budúcnosti a márne sa snaží vrátiť do prítomnosti. Medzitým sa jeho priatelia Martha, Magnus a Franziska snažia zistiť, čo má Bartosz spoločné so záhadnými incidentmi vo Windene. Mike Epps: Only One Mike (stand-up) Ďalší z netflixovských stand-up špeciálov patrí v júni Mikovi Eppsovi. S humorom a bez zábran porozpráva o výchove štyroch dcér, prekonaní detstva s dyslexiou a záhadne nekonečnú múdrosť starších ľudí. Family Business (seriál) Joseph má obchodného ducha, aj keď stále pracuje ako mäsiar v kóšer obchode svojho otca. Keď sa dozvie, že marihuana bude určite legalizovaná, nadobudne precitnutie – z mäsiarstva spraví fajčiarstvo.


Stav finále NBA je vyrovnaný, Warriors zvíťazili v Toronte

Pod triumf obhajcu sa 25 bodmi podpísal Klay Thompson, Stephen Curry pridal 23 bodov.

TORONTO. Basketbalisti Golden State Warriors zvíťazili v noci na pondelok v druhom zápase finále play-off zámorskej NBA na palubovke Toronta Raptors 109:104 a vyrovnali stav série na 1:1. Pod triumf obhajcu sa 25 bodmi podpísal Klay Thompson, Stephen Curry pridal 23 bodov a Draymond Green 17 bodov, 10 doskokov a deväť asistencií. Kľúčovú trojku premenil sedem sekúnd pred koncom za stavu 104:106 Andre Iguodala. Domácim nepomohlo ani 34 bodov a 14 doskokov Kawhiho Leonarda. Raptors nezvládli tretiu štvrtinu, ktorú prehrali 21:34. "Vôbec sa nám nedarilo, veľa našich striel neskončilo v koši. Myslím si, že tam sa lámal chlieb, súper získal sebavedomie," uviedol pre zámorské médiá Kyle Lowry, ktorý zaťažil konto Warriors 13 bodmi. "Dosiahli sme skvelé víťazstvo. Som naozaj hrdý na tím, špeciálne na hráčov z lavičky, ktorí nás dnes potiahli," poznamenal kouč hostí Steve Kerr, ktorému po Kevinovi Durantovi vypadol v záverečnej štvrtine zo zostavy pre svalové zranenie aj Klay Thompson a nad jeho štartom v ďalšom priebehu série visí otáznik. Rovnako dopadol aj Kevon Looney, ktorý tiež pre zranenie nedohral druhý zápas. Warriors, usilujúci sa o zisk tretej majstrovskej trofeje za sebou, dokázali zareagovať na úvodnú prehru a vyrovnali stav série hranej na štyri víťazné zápasy. Tá sa teraz presúva do Oaklandu, tretí duel je na programe vo štvrtok 6. júna o 3.00 SELČ. Toronto - Golden State 104:109 Najviac bodov: Leonard 34 (14 doskokov), VanVleet 17, Lowry 13 - Thompson 25, Curry 23, Draymond Green 17 (10 doskokov), 20.014 divákov. /stav série: 1:1/


Macron sa odmieta stretnúť s dalajlámom. Nebolo by to dobré

Keby som sa s ním stretol, určite by to vyvolalo krízu s Čínou, vyhlásil francúzsky prezident.

WASHINGTON. Francúzsky prezident Emmanuel Macron v stredu odmietol možnosť stretnutia s tibetským duchovným vodcom dalajlámom, tvrdiac, že takýto krok by bez predchádzajúcej konzultácie s Pekingom vyvolal "krízu" s čínskou vládou. Macron to vyhlásil vo Washingtone, kde končí svoju oficiálnu návštevu. Macron však na stretnutí so študentmi Univerzity Georgea Washingtona podotkol, že s týmto "veľmi inšpiratívnym" exilovým tibetským lídrom sa stretol v Paríži ešte ako prezidentský kandidát. "Teraz som prezidentom Francúzskej republiky. Keby som sa s ním stretol, určite by to vyvolalo krízu s Čínou. Bolo by pre francúzsky ľud dobré, keby prišli z Číny určité protiopatrenia? Určite nie," zdôraznil Macron s tým, že takéto politické gesto by bolo neužitočné. Šéf Elyzejského paláca však podľa stanice France 24 pootvoril dvere pre hlbšie zainteresovanie v danej problematike. "Ak by mohlo byť Francúzsko nápomocné pri riešení situácie medzi dalajlámovým ľudom a Čínou, spravím všetko, čo bude v mojich silách," uviedol Macron v hlavnom meste Spojených štátov. Prezident na záver diskusie dodal, že vníma "isté prvotné signály", že čínsky prezident Si Ťin-pching by mohol byť prístupný riešeniu danej otázky. "Dúfam v to pre Čínu, dalajlámu, ako aj pre budhistov," zakončil. Peking obviňuje dalajlámu - nositeľa Nobelovej ceny mieru - zo snahy o dosiahnutie nezávislosti Tibetu prostredníctvom "duchovného terorizmu". Dalajláma, vlastným menom Tändzin Gjamccho, však tvrdí, že požaduje iba širšiu autonómiu.


SHMÚ varuje pred hmlami

V niektorých okresoch vydali meteorológovia výstrahy prvého stupňa.

BRATISLAVA. V noci z utorka na stredu (7. 11.) hrozia na viacerých miestach Slovenska hmly. Slovenský hydrometeorologický ústav (SHMÚ) vydal na čas medzi 1.00 h a 9.00 h pre Žilinský, Banskobystrický, Košický, Prešovský kraj a niektoré okresy Trenčianskeho kraja výstrahy prvého stupňa pred hmlou.


SaS predstaví kandidátku do volieb po lete, na prvé miesto ašpiruje Sulík

Sulík chce program strany predstaviť v regiónoch.

BRATISLAVA. Strana Sloboda a Solidarita (SaS) predstaví kandidačnú listinu do budúcoročných parlamentných volieb po letných prázdninách. Uviedol to v rozhovore pre agentúru SITA líder tejto opozičnej strany Richard Sulík s tým, že už má predstavu, kto by mal na kandidátke byť. Priblížil, že za SaS budú kandidovať ľudia s hodnotami, ktoré sú pre SaS najvyššie, a to sloboda, solidarita a zdravý rozum. "Na miesto lídra kandidátky ašpirujem ja," povedal Sulík. Do volieb sa budú členovia SaS venovať jedinej veci. "Chodíme po regiónoch medzi voličov, budeme ich presviedčať, že máme najlepší program a že sme pripravení viesť túto krajinu. To budeme dokladať argumentmi typu, že sme ustálená, veľmi skúsená strana, máme desať rokov. Neviem, ktorá z parlamentných opozičných strán má takúto históriu," uviedol. Podľa neho tvrdenie, že SaS má najlepší program, nevzniklo len tak. "Máme osem reformných diel k našim prioritám, ktoré sme si stanovili ako dôležité," priblížil s tým, že medzi prioritami je kvalitné školstvo, zdravotníctvo, bezpečnosť i štíhly štát. Okrem toho je Sulík presvedčený, že ak sa chcú ľudia zbaviť strany Smer a nechcú experimentovať, tak pre nich je na politickej scéne práve SaS. Po prípadnom úspechu vo voľbách by SaS postupne zavádzala opatrenia od tých najjednoduchších po tie najzložitejšie. "My však začneme na ministerstvách, za ktoré budeme zodpovední," uviedol s tým, že dnes nevie, na ktorých ministerstvách budú nominanti SaS. "Sme pripravení obsadiť solídne každý rezort, ale myslím si, že je to také porciovanie medveďa, ktorý ešte behá po lese. Delenie postov by nemalo byť pred voľbami dôležitou témou. Dôležitý je obsah. Možno program voliči nečítajú, ale komentátori a odborná verejnosť áno, vyjadrujú sa k nim a povesť, že máme dlhodobo najlepší program, nespadol z neba, a toto by malo byť centrom volebnej kampane. Máme silný a zabehnutý tím a mám jasnú predstavu, kto z mojich kolegov by sa kam hodil a mám predstavu aj o mojom pôsobení," uzavrel s tým, že do volieb bude strana predstavovať svoj program čo najviac ľuďom po celom Slovensku.


Silnejší Orbán i porážka ľavice. Americké médiá hodnotia voľby v Maďarsku

Jasný víťaz

Voľby v Maďarsku

Absurdity kampane

Komentár šéfredaktorky

Fotogaléria

Šéf Jobbiku končí

Orbán o víťazstve

Reakcie médií

Americké médiá pripomínajú populistický a protidemokratický charaktere Viktora Orbána.

WASHINGTON. Najvýznamnejšie americké médiá si pri informovaní o výsledku parlamentných volieb v Maďarsku neodpustili poznámky o populistickom a protidemokratickom charaktere Viktora Orbána. "Viktor Orbán, maďarský premiér oddaný protiimigrantskému postoju, bol v nedeľu znovu zvolený po tom, ako jeho pravicová strana Fidezs získala superväčšinu v parlamente. Toto prenikavé víťazstvo pravdepodobne dovolí Orbánovej vláde pokračovať v úpadku demokracie," napísal v nedeľu večer denník Washington Post. Noviny tiež uviedli, že hlasovanie bolo poľahky najdôležitejšie od pádu komunizmu a bolo vnímané ako obraz stavu demokracie a vlády práva v krajine, ktorá sa v uplynulých rokoch posúvala k autokracii, keďže Orbán schválil drastické zmeny ústavy, pokúsil sa rozobrať systém kontroly a vyváženia a umlčať kritikov, predovšetkým médiá. "Výsledok - prichádzajúci vo voľbách s vysokou účasťou - potlačil všetky nádeje o existencii opozície v krajine, ktorá v podstate takmer desaťročie bola krajinou jednej strany," napísal Washington Post s tým, že voľby boli zdrvujúcou porážkou ľavicovej opozície snažiacej sa obmedziť Orbánovu moc. Denník The New York Times hovorí, že Orbán získal zásadnú väčšinu, kontrolu nad maďarskou ústavou a ďalej si môže pretvárať krajinu podľa svojej vôle. Orbán podľa novín transformuje bývalého člena sovietskeho bloku z živej demokracie na poloautokratický štát pod kontrolou jednej politickej strany. "Výsledok nie je neočakávaný, berúc do úvahy nejednotnosť opozície a nevyrovnané podmienky na hracom poli, na ktorom bola nútená súperiť," napísali noviny a dodali, že Orbánovo víťazstvo posilní podobných politikov v Európe, napríklad v Poľsku. Denník The Wall Street Journal zdôraznil Orbánovu protiimigrantskú rétoriku a pripomenul, že americké ministerstvo zahraničných vecí, Európska únia a množstvo mimovládnych skupín v Maďarsku ho obvinili z narastajúceho autoritárstva, obmedzovania slobody médií, vykonávania daňových auditov na politických rivaloch a prijímania zmien vo volebnom zákone, ktoré sú v prospech jeho strany. "Výsledky volieb sú významným úspechom pre Orbána, ktorý bol kedysi hrdinom západoeurópskych liberálov - za to, ako pomohol vyviesť krajinu z komunizmu a zaradiť ju do klubu demokracií európskeho kontinentu. V týchto dňoch je oslavovaný znovu ožívajúcim nativistickým blokom v Európe, ktorý velebí jeho tvrdý postoj voči imigrácii," napísal denník. Verejnoprávna americká rozhlasová stanica NPR uviedla, že Orbán si vo voľbách zabezpečil väčšinu pre svoju populistickú stranu, čo mu dodá odvahu v jeho sporoch s Európskou úniou i v realizácii jeho plánov týkajúcich s utečencov. "Hovorca maďarskej vlády Zoltán Kovács nám povedal, že nová vláda plánuje tiež uplatniť viac kontroly nad občianskou spoločnosťou," dodala NPR a pripomenula, že vláda už tento rok predložila parlamentu návrh zákona zakazujúceho mimovládne organizácie podporujúce prisťahovalectvo alebo považované za bezpečnostné riziko.


Slovenská štátna agentúra bude spolupracovať s proputinovskou agentúrou Sputnik

Plánovaná spolupráca

Víťazstvo pre Rusov

TASR odstupuje

Komentár

Sputnik je agentúra napojená priamo na Kremeľ.

BRATISLAVA, MOSKVA. Tlačová agentúra Slovenskej republiky uzavrela zmluvu o spolupráci s ruskou provládnou agentúrou Sputnik. TASR je pritom zákonom zriadená tlačová agentúra, od ktorej preberá domáce i zahraničné spravodajstvo väčšina slovenských médií. Spoluprácu avizovala práve agentúra Sputnik s tým, že predmetom spolupráce má byť výmena obsahu a rozvoj spoločných aktivít, ktoré majú za cieľ posilniť vzťahy Ruska a Slovenska. „Sme radi, že sme nadviazali spoluprácu s takou veľkou agentúrou akou je TASR,“ uvádza v oficiálnom vyhlásení zástupca Sputniku Sergei Kochetkov. „Táto dohoda pomôže vo výmene informácií medzi našimi krajinami, v našom vzájomnom pochopení sa a priamej komunikácií bez sprostredkovateľov,“ dodáva Kochetkov. Spoluprácu potvrdil aj šéf TASR Jaroslav Rezník. Pri správach z agentúr je podľa neho vždy označené, z akého sú zdroja. "TASR mimoriadne precízne dbá na to, aby z jej produkcie hoaxy nevychádzali," tvrdí v stanovisku pre blog omediach.com. Denník SME oslovil aj šéfredaktora TASR Mariána Kolára, okrem iného s otázkou, či TASR nepovažuje produkciu Sputnika za natoľko nedôveryhodnú, že by bolo neprofesionálne preberať od nich akékoľvek informácie. Kolár zatiaľ reakciu neposlal. Sputnik je agentúra napojená priamo na Kremeľ a patrí medzi mediálne projekty, ktoré šíria proruskú propagandu, na čo upozornilo aj NATO. Agentúra distribuuje svoj obsah vo viac ako 30 jazykoch prostredníctvom webových portálov či analógového alebo digitálneho rádiového vysielania. Od roku 2015 dostal Sputnik aj českú mutáciu, kde sa uviedol správami ako "Putin si zníži plat", "Ruská armáda je najsilnejšia v Európe" či "Obama nenávidí Rusko", všimol si vtedy server iDnes.cz. Agentúra vznikla v roku 2014 s cieľom šíriť spravodajstvo o Ruskej federácii do zahraničia. Ako poslanie si zadefinovala boj proti "propagande šírenej v unipolárnom svete". Už vtedy používala spojenie ako "alternatívne interpretácie" faktov, čo rozšírila administratíva Donalda Trumpa. Server Foreign Policy prirovnal Sputnik k portálu pre mladých Buzzfeedu. Kým ďalší prokremeľský šíriteľ propagandy Russia Today je vnímaný ako bulvár, agentúra Sputnik je drzejšia, lepšie jej sadne internetové prostredie a propagandu robí o chlp inteligentnejšie. Spravodajstvo sa tvári seriózne a titulky nie sú prihlúple "click-baity". No v správach je veľmi často citeľné, že cieľom článkov je pretláčať ruský pohľad na politiku. K hlavným "úspechom" Sputnika patrila fotka Angely Merkelovej s mladíkom, ktorého agentúra klamlivo spojila s teroristickou organizáciou Isis. V článku sa v titulku pýtala "Urobila si Merkelová selfie s podozrivým z bruselských útokov"? Odpoveď bola, samozrejme, nie. Anas Modamani bol v skutočnosti nevinný sýrsky utečenec, ktorý sa neskôr rozhodol žalovať Facebook za šírenie tejto klamlivej informácie.


Tusk v Arménsku apeloval na ukončenie sporu o Náhorný Karabach

Tento konflikt má len politické riešenie, myslí si predseda Európskej rady.

JEREVAN. Predseda Európskej rady Donald Tusk vyzval v stredu predstaviteľov Arménska, aby ukončili desaťročia trvajúci konflikt o oblasť Náhorného Karabachu s Azerbajdžanom. Informovala o tom agentúra DPA. "Tento konflikt nemá vojenské riešenie a vyžaduje si politickú dohodu, ktorá bude v súlade s medzinárodným právom a princípmi," vyhlásil Tusk počas návštevy Jerevanu a dodal, že EÚ je znepokojená nedávnymi stratami na životoch a "radikálnou rétorikou". Predseda Európskej rady, ktorý je momentálne v rámci programu Východného Partnerstva na ceste po postsovietskych republikách, ďalej obe strany vyzval, aby "sa umiernili a obnovili atmosféru, ktorá bude konštruktívna pre mier a rokovania". Tusk počas nedávneho stretnutia s azerbajdžanským prezidentom Ilhamom Alievom zdôraznil, že Únia aj naďalej podporuje územnú celistvosť Azerbajdžanu. Náhorný Karabach, ktorý je medzinárodne uznaný ako súčasť Azerbajdžanu, je už takmer tri desaťročia pod kontrolou miestnych arménskych separatistov. Vojna o Náhorný Karabach z rokov 1988 až 1994 si vyžiadala najmenej 30.000 obetí na životoch. Skončila sa víťazstvom arménskych separatistov a založením Republiky Arcach, ktorú však uznali len separatistické republiky Abcházsko, Južné Osetsko a Podnestersko.


Izrael kúpi nové ponorky z Nemecka

Nemecko  sa bude na financovaní nových ponoriek pre Izrael podieľať.

Berlín 23. októbra (TASR) - Izrael podpísal s Nemeckom dohodu o nákupe troch nových ponoriek, ktoré budú počnúc rokom 2027 zaradené do výzbroje izraelských námorných síl. Informovala o tom agentúra AP. Izraelský premiér Benjamin Netanjahu uviedol, že jeho vláda podpísala v pondelok s Nemeckom ohľadom nákupu ponoriek memorandum o porozumení. Izrael si v priebehu uplynulých 20 rokov objednal v Nemecku šesť ponoriek. Hovorca nemeckej kancelárky Angely Merkelovej Steffen Seibert povedal, že rovnako ako v prípade predchádzajúcich dohôd sa Nemecko bude na financovaní týchto troch nových ponoriek podieľať. Seibert, ktorý zdôraznil "historickú zodpovednosť (Nemecka) voči štátu Izrael" uviedol, že zmluvné strany sa dohodli, že podmienky dohody o nákupe troch nových ponoriek nebudú konkretizovať. Podpísanie dohody prišlo v čase, keď izraelské úrady preverujú prípadný konflikt záujmov, týkajúci sa nákupu nemeckých ponoriek. Prípad, ktorý izraelské médiá označujú ako "ponorkovú aféru", sa podľa agentúry DPA prvýkrát dostal na titulné stránky novín vlani v novembri, keď vyšlo najavo, že Netanjahuov osobný právnik a vzdialený príbuzný Šimron pracuje ako sprostredkovateľ pre izraelského zástupcu nemeckého priemyselného komplexu Thyssen-Krupp Marine Systems (TKMS) Michaela Ganora. Dodávateľom ponoriek pre Izrael sú lodenice Howaldtswerke-Deutsche Werft, ktoré sú dcérskou spoločnosťou TKMS. Netanjahu na pondelňajšom otvorení 4. schôdze 20. izraelského parlamentu akékoľvek obvinenia z korupcie opätovne odmietol.